text:
YESU HPANG HKAN AI NI YAWNG A KANU NAWKU HPUNG
De Madu hta Tsaw Ra ai Hpu Nau Ni e,
Dai ning anhte ni a "Kamsham Ai Lam a Shaning" (Year of Faith) hta anhte a nawku hpung gaw Christian ni yawng a Kanu Nawku Hpung re ai lam hpe Vatican Council II hta anhte a Naw Ku Hpung hpe grau nna chye na lu wa na matu masat da ai lam hta mu lu nga ga ai.
Nambat langai hku nna tsun ga nga yang, kanu gaw shinggyim prat hpe shangai ya ai. Ma hpe kan kata e shata jahku hpai da nhtawm, shangai chying hkai ya ai. Nawku hpung mung ndai zawn rai nga ai. Makam Masham hta anhte hpe Nu Maria Madu hpe shangai ya ai zawn shawng nnan shangai ya ai. Nawku hpung hte Nu Maria gaw anhte ni a Kanu ni rai nga ai. Nawku hpung hpe tsun ai ni yawng gaw Nu Maria hpe tsun ai rai nga ai. Kamsham ai lam gaw shinggyim masha a tinggyeng lam rai nga ai. Hkristan ni gaw zinglawng kaw e nga ai ni nrai. Chemical Laboratory kaw e sha-ngai la ai ma zawn, ti nang na ti nang byin wa ai Hkristan ni nrai nga ai. Makam Masham ngu ai gaw nawku hpung kawn na Karai Kasang jaw ai kumhpa langai mi rai nga ai. Nawku hpung anhte ni hpe kashin kamun, kalang bai shangai, ya ai a marang e, Hkristan ni anhte tai wa ai rai nga ai. Nawku hpung gaw gaja nan Madu hpe kam sham ai ni a Kanu nan rai nga ai ngu nna mung chyum daw ndai kaw tsun da nga ai (De moribus Ecclesiae, I, 30, 62-63; PL 32, 13-36). Anhte ni na anhte ga san san ga: Na a nawku hpung hpe gara hku mu a ta? Masha langai hku nna shangai ya ai kanu kawa ni hpe chying hkai ya ai ni hku nna mu ai zawn, Hkristan hku nna shangai ya ai Nawku hpung hpe mung chying hkai ya ai hku nna mu ai i? Nkau mi chyawm gaw ‘re’ ngu nna tsun na rai tim, nkau Hkristan ni chyawm gaw malap nga na nhten.
Nawku hpung gaw anhte Hkristan ni a Kanu ngu nna tsun lai wa sai hte maren, Nawku hpung a Kanu mung anhte Hkristan ni rai nga ga ai. “Nang”, “Ngai” ngu ai gaw nawku hpung a hkum hkrang chyen ni rai nga ga ai. Saint Jerome gara hku tsun da a ta nga yang: “ Nawku hpung gaw laga nrai nga ai; shi a hpang hkan ai ni a wenyi ni sha rai nga ai” ngu nna Ps 86: Pl 26:1084 hta tsun da nga ai. Nkau mi tsun nga ai hpe na na re: “Karai Kasang hpe kam sham ai, tim, Nawku hpung hpe gaw nkam sham ai” nga nna tsun ma ai. Gaja nan nga yang anhte ni yawng nan gaw “Nawku Hpung” nan rain ga li tai: Wa Sarabyin kawn, nnan sha shangai nna, gashin gamun hkam ai ma chyangai du hkra gaw “Nawku Hpung” nan rai nga ai. Anhte ni yawng gaw makam masham a Kanu hku nna shaga la hkrum ai ni rai nga ga ai. Makam masham lam hpe hkaw tsun gat hkai na sara/ saranum ni rai nga ga ai. Ya dai ni du hkra tinang gaw Hkristan langai hku nna, gara madang hku nna, gara madang kaw tsap nga taw ai kun? “Nawku hpung hpe tsaw ra ai” ngu nna azim sha tinang na tinang pat shingdang nga ai wa rai kun? Shing nrai, shinggan le nna, yawng hpe, manang wa hpe, amyu ni hpe Kabu Gara shiga gat hkai ai wa rai kun?, myit sawn yu nga ga. Anhte ni yawng gaw Madu a ninghtoi hpe mungkan ga jut shagu, shara n ngam hkra, Nawku Hpung a Kanu tai ai shangai chying hkai ai lam ni hta shang lawm ga ngu yawng hpe numhtet dat nngai law.
Matut nna hkum tsup ai hku ndai kaw mai hti la ai: http://www.ewtn.com/vnews/getstory.asp?number=126773
No comments:
Subscribe to: Post Comments (Atom)


c: text/html

text:
Shut taw nga ai shinggyim uhpung uhpawng langai hpe jasu dat ai bungli rai nga ai.
Shinggyim uhpung uhpawng langai a shut taw ai hpe shajaw na bungli gaw loi ai lam n rai nga ai.
Madu Yesu prat hta Yuda htung lailen ni gaw n dum shami Karai Kasang sharawng awng ai hte nhtan shai wa nga ai. Raitim, dai ten na Yuda uhpung uhpawng ting gaw jaw (htuk dum, manu dum taw) ai hku sha shadu nna, hkan galaw nga ai rai nga ai. Dai ten na Yuda uhpung uhpawng hpe woi awn nga ai Tara Jawng Sara kaba ni hpe yu maya masha langai mi ninghkap na ngu ai gaw Si Ari hkrum na re hpe chye da chyalu rai nga ai. Raitim, n tsun n ngut, n galaw n byin ai re majaw, Madu Yesu gaw si hkam nna galaw lai wa sai. Dai majaw mung dai ni anhte ni Madu a si hkam nna jaw da ai Chyeju tara ngu ai asi hpe di sha lu sai n rai ni?
Rawt Malan galaw ai masha shagu gaw machyi hkrum ra nga ai. Tengman ai Rawt Malan Ningbaw ningla ni hta galoi mung asi ngam da ai hpe mu lu nga ai. Inglik hpe rawt malan lai wa ai Mungdan grai law ai raitim Gandhi wa gaw shanhte a Mungdan hpe shanglawt jaw da lu ai hta n-ga, Mungkan shawa hpe mungga law law jaw da lu nga ai.
Dai hte maren American shanchyang ni hpe rawt malan woi ai Martin Luther King mung sat hkrum sai raitim, dai ni Obama zawn re ai shanchyang langai American Gumsan tai wa sai hta n-ga shi a "I have a dream" ngu ai Mungga gaw Mungkan shawa yawng hpe n-gun jaw nga ding yang rai nga ai.
Dai ni anhte amyu ni rawt malan ai mung, Myen Mung, Mungchying shawa yawng hpe Mung Masa law law sharin ya nga ai hpe mu lu nga ai. Federal ngu ai mung Myen mung e n na ga, n sharin ga ai grai na sai raitim, dai ni Myen Amyusha ni law law mu yu, hti yu masai. Human Rights ngu ai mung anhte machyi hkam nna law law tsun kajai wa ai majaw, Myen amyusha ni hti wa masai. Ethnic Rights ngu ai ni mung Myen Mung shawa nkau na ga, hti ga masai.
Ya ten anhte machyi hkam ai aten raitim, lani mi anhte gaw yawng a ninghtoi tai wa na kam nngai.... shakut nga ga law...
Hti shawa yawng hpe Karai Kasang shaman ya u ga....
Rev. Hkalen Tu Hkawng

robotstxt: allowed

filter: keep


text:
LAIZA BUGA MASHA NI MYIT TSANG NGA
Labels: Jinghpaw Mung Shiga
5 comments:
- hkunman said...
-
HKum tsang mu yaw,YESU HKRISTU gaw, Myen TSADAN a- lata kaw Annau ni hpe n-ap na re.Myen TSADAN gaw masha n-gun hku htu gasat yang n-mai byin ai majaw, LAKNAK kaba hte chyan gap taw nga lu ai, Myen a-laknak kaba KIO,KIA a-lata kaw du na ra ai,GOD, ap ya na ra ai.
- May 17, 2012 at 1:31 PM
- christopher said...
-
Shanglawt Ningbaw ni e dai ram roi ai myen hpe gaw dai hku sha ninghkap taw sha gaw nmai na sai.shawng e hkrum sha lai wa sai hpe mung myit yu ra sai.UN hpe la taw yang gaw Jan du mat na.KIA ni shapraw ai lanak kaba hte nan sharin jaw ra sai.nbyin sai ndai hku sha gaw.
- May 17, 2012 at 1:49 PM
- Mau Jin mau Jin said...
-
Ya ten an hte maigan du taw nga ai Wp Rama kaji Kaba gaw, madu mung Dan de grai n Htang sa m yu nga saga ai re, raitim Laika hpaji hpe ngut kre Lu na Hta dau chyat taw ai lam hpe Mayak langai zawn mu Lu nga ga ai. Hpa lam Hta raitim myen sa wa hpe gasat Kau na gaw Jin Jin rai sai. A ten jaw ai hte gaw mungdan de ya nan wa m yu ai. Kk Kia ni hpe Awng Padang jaw u ga.
- May 17, 2012 at 6:26 PM
- Jatawng Naw said...
-
Tsawra Pawngyawng hpu nau ni e, anhte a lam ni yawng Yehowa a lata hta ap ya let myit a sim sha kyu hpyi let u gun la ga yaw. Karai kasang hpe kam sham let manoi nga ga. Ten du yang anhte ra ai lam ni hte anhte hta ra ai lam ni yawng Karai Wa shabyin ya na re.
"A mu sha nga mu, Ngai Karai Kasang rai nga ai chye mu. A Myu baw ni hta ngai kalu kaba wa n na, ga ning tsa e dan hkung nga na n ngai"
An hte Pawngyawng (Kachin) myu sha ni hta Yehowa a Hpung shingkang, mau hpa atsam kaba madun dan na re. An hte Pawngyawng myu sha ni hpe ga ningtsa e danhkung ai amyu byin tai wa shangun na re hpe, kam sham nga ga law.
- May 17, 2012 at 9:20 PM
- tsadum said...
-
Jinghpaw Amyu gaw Karai Kasang a amyu sumsing mungchying amyu re HPA HKUM HKRIT YA KARAI KASANG BUNGLI KABA galaw na aten du sai Myu tsaw share shagan ni e akyu hpyi let lagaw lahkam htawt shagun bau sin rit ngu nsen kaba hte akyu hpyi let nden marai jaja hte sa wa ga Teng sha Awng padang ahtoi ni sai GOD be with share shagan yawng
- May 17, 2012 at 9:42 PM


text:
SHARE SHAGAN (3) HKRAT
Labels: Jinghpaw Mung Shiga
9 comments:
- Larin said...
- This comment has been removed by the author.
- August 13, 2012 at 12:44 AM
- Larin said...
-
ning nga ai shiga ni na n-pyaw dik re law...myu tsaw ninghkring ni e...du kaba ni e, loi gaw shai ai ladat lang ra sai law....be serious at every moment, please...
- August 13, 2012 at 1:13 AM
- Anonymous said...
-
myit n;pyaw ai law myit machyi dik ai law.galoi mung sadi dik ra ai ngu tsun shadum dik sai le.
- August 13, 2012 at 1:33 AM
- Anonymous said...
-
Share shagan ni e galoi mung shadi maja nga ga. Galoi mung karai kasang the rau nga nga mu ngu nna ngun jaw ai. Amen
- August 13, 2012 at 5:33 AM
- sammung ramma said...
-
share ninghkring 3 sha hkrat sum ai nga grai law sai le.hpa na masum sha ngu ka ma ai rai.jinghpaw kasa shi ga gaw wp myu ni sha ga dap langai rai nga ai galoi tim laika jang laika hkum ni hkrat ngam taw2 re mu ga law yang n hkang ka ma ai hti gaw ma hti ai rai tim nhkrak ai.grai la gawn ma ai.mu gaji hta hkang ka ai wa gaw mu gaba hta mung hkang ka na ra ai nga chyum mung ga nna ga ma ai ngu.
- August 13, 2012 at 7:13 AM
- hkunman said...
-
Jing hpaw Kasa e......, htaw.., KIO,KIA, Ning baw ni hpe a-lu sha naw tsun ya rit lo.....,Hpyen zai ladat LANI HTE LANI NA MASA GRAI KUNG JAT AI HKU. GA LAI SHAI AI HKU SHE MAJAN GASAT MU NGU NAW TSUN YA RIT LO MADAT N-PYAW LA AI......,
- August 13, 2012 at 8:23 AM
- Anonymous said...
-
Anhte kia ni gaw security hpe atsawm ngalaw na re. gwi ai ngu ai gaw sadi sahka hte hkawm ra ai baw yaw
- August 13, 2012 at 3:12 PM
- Jatawng Naw said...
-
Ninggang !! hpabaw ladat hte ning gang gasat nga ga ai kun?? Ten galu, matut manoi gara hku ninggang lu na ga ta???.. Bawm panglai hkam tawn tim, myen sa wa ni gaw mung masha, porter masha ni hpe ningshawng de dat kapaw si hkam shangun ai ladat hte jahtum e rap lai lu na rai nga ai le..anhte KIA ni mung yawm htum Counter kayin kasat ai ladat sha gaw jai lang ra sa ga ai law.
Myen hpyen ni anhte KIA ni a shara de htim matsut kasat shakut nga yang, shanhte a hpang lam de jarit sa ai lam hpe tawk hprut pat shingdang kau ya ra sai. Grau nna Mare kaba hkan e hpyen, lusha mahkawng shakut nga ai ni hpe htim kasat shabra kau ya ra sai law. Ya KIA/KIO du/slg ni shakut woi nga ai ladat gaw mungmasa lam hta masha ni madat pyaw ai hta lai nna, shara mung shamat, masha mung yawng(hpyen n gun, mung shawa) hkrat re ai ladat she rai wa nga sai kun??
Karai Kasang Yehowa kaw nalam sha gu hta chyechyang ai myit hpaji hte matsan dum ai chyeju hpe anhte Pawngyaw myu sha ni yawng hkam la lu ga law..
- August 13, 2012 at 4:28 PM
- Anonymous said...
-
Myit n pyaw let n gun jaw ra sai....
1. Jing hpaw kasa Media hpe hkrat ai ngu mu ai.
re ai hte marenn tang madun ai majaw... [ n dai zawn majan byin nga ai hta, jaw ai shiga lu shana na ahkyak dik rai sai]
2. Lama nna, an hte ni hkrak sum nga ai law wa jang gaw, KIO hku nna ya lang nga ai ladat ni hpe bai myit ra wa na re... eg, Myen mahtang grau ram wa kun? An hte ra ai kun?
3. N dai a ten gaw, grai ahkyak htum ai aten re, Mung masa maga hku yu ga nga jang, Myen ni gaw Double face hte masu nga ai, sim sa lam ra ai ngu hpe gaw mung kan hpe marawn, Kayin maga de awng dang ai hpe gaw, shawu, Jing hpaw maga de International ni nau myit n du hkra.., Rakhaing mang hkang hpe grau laja hkra galaw nna, KIO/KIA hpe Shamyit kau na hku.. ( Laiza, Ginjaw hpe ), 100% n dang jang pyi 75% or 80% daram dang jang gaw gap hkap jahkring ai hpaw shan hte maga de nna nang hpang na woi galaw wa masa hpe mu nga ai.
4. Majan ngu ai gaw, nam pan hte gap ai n re ai majaw.., si na re, hkala na re... ( This is nature ). Rai tim, myit shaja nna, n gun la ra na re... KIO/KIA ngu n nga jang gaw, WP ngu ai gaw nga wa sana n re... N dai majan gaw teng man ai majan re...ngu ai hpe mu nna, hkam la, jawm madi shadaw ra na re....( Mung Shawa )
Dai majaw ya ten hpe gaw ahkyak ai ngu nna, tsun mayu ai, Myu Tsaw hpyen la ni hku nna, grai sadi maja nna, hkawm sa ra na re...Majan hta gap hkat nna si mat wa ai gaw myu mi....
Laga kaw hkrat sum mat wa ai hpe grai lahpawt dum ai... Grau nna, myen hte gayau nga ai shara hkan gaw,... moi na hku n myit ai sha,... tai hpyen hpe yu n kaji ga, htang mung n kaba ga, an hte maga de she grau sadi nna, ... myen ni masu nga ai aten hpe lu hkam hkra shakut gasat nga ga ngu...
zed
- August 13, 2012 at 6:46 PM


text:
Hpakan ginwang, Nam Tin kaw nga ai Myen hpyen hpung ni kawn May 25 ya shani hta Seng Tawng mare na Shd. Uhku Tu Nan (asak-19 ning) cycle hte yu wa ai kaw hkap jahkring nna KIA hpyen la re ngu adup zingri let rim woi mat wa ai lam na chye lu ai. Bai […]
Hkum Tsai Yang hte Hu Hpyet mare mayan hkap gasat
Hugawng ginwang, Hkama Hku de na yu wa ai Myen hpyen mawdaw hpung ni hpe Dap Dung (20) hpyen hpung ni kawn Hkum Tsai Yang mare baw kaw May 25 ya 5:15 am ten hta hkap gasat ai lam shawnglam shiga na chye lu ai. Kuthkai ginwang, Hu Hpyet Man Nawng mare dingsa mayan kaw […]
Dap Dung (14), (20), (26) ginra ni hta gasat gala matut byin
Hugawng ginwang, Danai Hka hkan lung wa ai Myen hpyen hpung n-gun (100) daram hpe Dap Dung (20) hpyen hpung ni kawn Sawng Hpre Hka Mazup lahta mayan kaw May 23 ya 3:30 pm ten daram hta sinat kaji ni hte hkap gap ai kawn gasat poi byin ai lam na chye lu ai. Ndai […]
Dap Dung (4) ni Hkum Tsai Taw Yang kaw hkap gap
Sumpra Bum ginwang, Njang Yang kawn nhtang yu wa ai Myen dap ni hpe Dap Dung (4) hpyen hpung ni kawn May 22 ya 5 pm daram hta Hkum Tsai Taw Yang kaw hkap gap ai lam na chye lu ai. Njang Yang maga nga ai Myen hpyen hpung ni kawn May 23 ya 4 […]
Dap Dung (2), (4), (9) ginra ni hta gasat gala matut laja nga
Mungmyit Sinli ga, Kuthkai ginwang, Hu Hpyet Wa Yaw ntsa kaw KIA Dap Dung (9) hpyen hpung ni hte Tatma (11) kata na hpyen hpung ni May shata 20 ya 5:45 pm ten kawn gasat poi byin ai lam na chye lu ai. De shawng shani, May 19 ya hta mung Dap Dung (9) hpyen […]
Hpalap di nga ai marai (11) hpe Tatma (77) ni rim woi mat wa
Mungmyit Sinli ga, Nampaka ginwang, Tung Hung mare na Slg. Aik U a hpalap yi kaw hpalap di nga ai mungshawa marai (11) hpe Tatma (77) kata na hpyen hpung ni kawn May 21 ya shani mara kata rim woi mat ai lam na chye lu ai. Matut nna, Mung Myit ginwang, Kawng Sa mare […]
Wunpawng htunghking hte hpyen-yen ni hpe jahpyak ai marai (3) hpe shaga sadi jaw
Kuthkai Ginwang, Kuthkai Htunghking Rung kaw May 21 ya shani hta, Sara Tsai Aye, Srn. Ah Bar Mi hte Srn. Seng Hkawn ni marai (3) hpe htunghking salang ni hte buga hpung kanu kawa ni shaga la nna sanglang sadi jaw ai lam na chye lu ai. Srn. Ah Bar Mi hte Srn. Seng Hkawn […]


text:
时间:2018-02-12 10:31:46 来源:德宏团结报
(Shata 2 pro 7 ya na do)
(3) Nam magang
Langai go masha hte nam magang, aga
ginron ai hte nam ni magang kau na. Lahkong
go agung si hte nam sat kau na. Matut
ai hpang, 50% re nam sat tsi jinhkeshi
shaingmun hte, mu mi hta hke 250~400 hte,
ahka kungkyin 50~60 hte, tsi gat hking rai
ko bang gun nna abong ntsa e gat bun
nhtom, chyang nsam palasatik hte bai
magap kau rai jang, gaba wa lado ting hta
anam n magang ra sai.
(4) Makru chyajan la kau
Matut ton ai makau hkan bai tu pru wa
ai makru ni hpe lawan la kau ra ai, sha n rai
yang, matut ton ai abong ni tu gaba wa na
hpe wa hkye hkra nga ai. Matut ton ai
abong makru 30cm daram re shaloi, atsom
sha yu nga ra ai, makau hkan tu jat wa ai
wahpun chyajan hpe lawan bo kau ra ai,
grau nna go aga gata hku nna tu pru wa ai
abong chyajan hpe go nan nan bo kau ra nga
ai.
(5) Htap htuk ai hku gon lajang nna,
hko ai shaloi gyit ton ai sumri ni hpyan kau
na
Matut ai makru kru pru wa ai hpang,
galang lang go makru matsun lahkong a lahta
de chye pru wa nga ai, dai hpe tu tsom
ai mahtang hpe ngam da nna, gaga ni hpe
go zen gabai kau na. Matut ai mahka ni n
hka mat jang, matut ai shara ko yi gaba mat
ai kun atsom yu yu ra ai, lama gaba mat
jang go, palasatik ahka ko dingda hku nhtu
hte ahka langai jahka na, hpun ahpyi gata
lap ko du hkra sung na. Aten loi mi rai jang,
palasatik hpe yong la kau ra ai, sha n rai
jang matsun ko hkra nna hten yat mat chye
ai. Shata 8 shagong de, matsun ning nan hpe
mahti di kau na, dai go matsun nnan hpe
shangang na matu re.
8. Abong la shapro
Abong no ban sa nga ai aten lado hta,
abong hpe matut na. Abong la na shong e,
bo la loi na matu, hka shong jo na ra ai.
Abong bo la ai shaloi, aru ni hkum n hkum,
ga n ga gaprang mat, hten n hten re lam ni
yu ra ai hta n-ga, wahpun hte matsun ni hpe
makop gaja ra ai. Abong a atsang garan, atsang
langai go: Abong tso de 60cm, matsun
gaba de 1.2cm, aru madung galu de 20cm a
lahta de, makau hkan na aru ni dinghkat 15
a lahta de rai na. Atsang lahkong abong go:
Abong tso de 30~60cm a lahta de, matsun
gaba de 1~1.2cm a lahta de, aru madung 12~
20cm a lahta de, makau aru ni dinghkat 15 a
lahta de rai na. Gaga abong ni n mai dut sha
n mai htot hkai sai. Lama alam tsan ai shara
de hto sa ra na yang, abong hpe atsom
makai kau ra ai, abong hpe ana ni jep yu,
ana sat kau re htom, abong dinghkat 25~50
di nna makai na, dai htom amying, atsang,
jahpan, abong bo la ai aten re ni shakap ton
na, lakung lama manu ai ni go ahka makop
tsi shing n rai na npot aru makop tsi ni hte
makai ton yang grau gaja nga ai, jahtum e
lapu hpyi dingsan hte atsom makai shangang
kau rai na. Lawan n hkai na abong ni
hpe go majoi no hkai ton yang gaja ai.
Hkai shagrin
Nbu hpun go ayi ala rau re apu n bung
hkat ai namsi jahkai re hta n-ga, hpun mi
hta hpun yi hte hpun la mayu e go apu
galang sha n pu ai, dai majo wahpun n bung
ai shada ko pu wamoi shakap ya ra ai, dai
rai yang, ahpyen apa di hkai ai nbu ni she
nsi lohtam si ya nga ai. Hkai na shaloi n
hkun gata e namhpun chyayat hte aga chyahkut
hpe ra hkra gayau nna, sung de ramdo
di nhtom, ntsa lam hta aga chyahkut 5cm daram
magap ton ya na. Dai htom hpun bong
hpe ading sha di nhkun gaang e hkai ton na,
aru hpe mung shading kau rai, aga chyahkut
ni bai magap kau di ai hpang, aru ni ading
rai na matu abong hpe loi gang sho la di,
sung de go htuk na daram rai jang rai sai,
aga bang nna lago hte gabye shangang kau,
hpun hpe masop shara, ahka kunggyin 25
daram bang nhtom, ahka ni makop gaja ton
na matu ntsa lam e palasatik sapsanap hte
bai magap ton kau na.
Hkai shalat aten go: Ningshung htum
de htingra nnan shang wa yang na abong ni
matsun makru hprut pru wa ten a shong
shing n rai mangai gaang de wahpun ni n
hprut mat re aten hta hkai yang tu shadang
tso nga ai, dai go: Htingra lai na shong e
hkai ngut kau ra ai. (Bai matut hti ga)
(Gale ai: Nhkum Bok)


text:
Ndai lam gaw gara hku mi yu tim njaw ai lam rai nga ai, chyum masa hku mung, Shinggyim lailen masa hku mung, amyu htunghking ru sai masa hku mung grai nhkrak ai lam nan rai sai. Chyasam Maigan wa hpe she Kawa Di shadu ai, sumprat ga hpe ya du naw kam ai, tinang amyu shada hpu nau shada hpe hkap gap sat gwi ai NDAK (BGF) dap ni hpe grai mau mat sai. KIA hpyen hpung ni hpe galaw hkap tau la nna tara maigan myen ni hpe gawt kau na malai, chyasam manam hpe madaw hkap tau la let tinang nta masha hpu nau wa hpe ninghkap ai ladat gaw gara masa hku mi yu yu njaw nga ai.
Ndai zawn galaw ai kadai mung tinang galaw ai labau hka hpe bai wa ra na re. KIO/KIA gaw amyu sha yawng a matu kaja wa gawng malai tai let teng teng shakut nga ai amyu sha ni a daw hpum dawnu asuya re. Amyu sha yawng lawt na matu jaw ai mung masa hku nna woi awn taw nga ai hpung she re. Hpyen nre. KIO/KIA nnga yang Jinghpaw Wunpawng ni jau jau Myen mayam tai mat sai. Dai majaw KIO/KIA hpe gasat ai gaw anhte Wunpawng amyu sha yawng hpe gasat ai re. KIO a hpyen gaw amyu sha yawng a hpyen re ngu masat ai.


text:
April 11, mana de daw Mugawng, San Petru Hkatawlik Nawku Hpung a ginhtawng nsi note (music) hte Inglik grammar sharin hpawng lung nga ai ramma 87 gaw lusha sha shut nna tsi rung du ra ai lam chye lu ai.
Sharin hpawng lung nga ai ramma 123 gaw mana de ‘U Di Shat Mai’ hte shana shat sha ngut ai hkying 5 hpang kaw nna ramma nkau bawsin, madawn, hkum gaya ai lam ni byin wa ai majaw Mugawng mungshawa tsi rung de lung ra mat ai re lam dai nawku hpung amu madu gaw Jinghpaw Shiga Dap KNG de tsun ai.
Dai hta mana hkying 9 hpang hkam kaja wa sai hte tsi rung kaw nna yu mat wa ai ramma ni hta marai 30 jan gaw dai ni, Lahkawng Ya jahpawt manap shat sha ngut ai hpang bawsin, madawn ai lam ni bai byin wa ai majaw tsi rung bai lung ra ai lam Mugawng Shi Pinra hku chye lu ai.
Lusha sha shut ai mabyin madung gaw Miwa ga jarit na shang ai U Di hta dat gung lama ma rawng ai majaw rai na re lam hpe pyada hte tsi du ni tsun nga ai lam chye lu ai.
Jinghpaw mungdaw kata, Miwa ga jarit na shang ai, manu hpa ai lusha ni hpe madung mari sha nga ai sha n nga, kaga arung arai ni ma hkra ngu na mung mari lang nga ai re.
Dai re majaw, Miwa lusha sha shut ai lam ni mungdaw kata jahkring hkring byin ai raitim, seng ang ai asuya hkamja dap hte ahkaw ahkang lu ai ni gaw dai hpe ahkyak n la yu shalai tawn ai rai nga ai.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
Kam ai hku wau di swi;
Pangwa manghkang sanglang ai,
KIO salang ni wa rai-------------da.
Dai laika shabra ai wa,
Myen a mayam teng rai na;
Rudi ruhpang n nga ai,
Wunpawng sai jet n rai ndai;
Gwi lagut daru ai---------da,
Nra lapau htim magra;
Gwi a lam loi tsun mayu,
Atsawm matsing da ga lu!
" Gwi maigaw uhtoiroi graw,
Bai la kau yang – mi na raw;
Gwi kaja gaw hki n sha,
Gwi mana gaw hkan kawa;
Agwi a nrung shamat,
Shantau mu jang mai kangat;
Gwi wa gwi sa lagaw shapu,
N chye yang hkum ka malu;
Gwi hte lanyau zawn hkum rai,
Manang wa hpe hkum jahpai;
Gwi manawn ningpau karau,
Wa manawn numhkaw shalau;
Gwi mung hkraw nna nyang taw,
Masha mung hkraw nna hpyen maw;
Gwi a hki mata n tsai,
N teng ai ga hkum shalai;"
Ndai ram nga jang matsing nu,
Myu tsaw myit she shagreng u;
Ya hpang de laika ka jang,
Ningka mying mung she ka bang;
Shanglawt Tsing zawn leng leng ka,
Manai makai hkum shaga;
Madang tsaw ai laika ngau,
Myu a matu manu grau;
Lachyum maka hkawn hkrang hkra,
Hti shawa hpe hkungga ra;
Nang agwi n rai teng yang,
Gwi nsen gaw n pru ang;
Myen a mayam hkum tai yaw,
Wunpawng asai manu tsaw;
Myit malai nu hpunau wa,
Kahkyin gumdin ga yaw ya--------.
Shanglawt Tsing
29.5.2012
Matsing ; ;"Miwa kaw na KIA hpe gap ai Myen, Miwa n re." Ngu ai ga baw hte ka shabra ai laika chyalam a Ninghkan, Shanglawt Tsing shagawp dat ai Ga Shagawp re.


text:
Simsa hte gap hkat jahkring
Shan a lachyum gaw kaning?
Matsing hkaja yu na mai,
Ndai hku she mu mada nngai......
Simsa lam ngu ai gaw,
Mabyin npawt hpa majaw;
Byin wa ai labau hpe sagawn,
Mungshawa nsen hpe shabawn;
Mungmasa a majaw byin ai hpe,
Mungmasa ta tut sat lawat hte;
Bawngban let jawm jahkrup,
Sum mat ai ahkaw ahkang bai hpring tsup;
Myu sha ni a ra sharawng yaw shada,
Madu mungdan madu up na,
Rau dung rau nga gasat n ra,
Dai gaw simsa lam nan rai nga.......
'Gap hkat jahkring' ngu ai hpe,
Na pyen lashing hta na ai hte;
Masin salum nan kahpra,
(17) ning hpe bai dum wa;
Mungdan kata na nhprang sut rai,
Yawng mayawng atsai awai;
Amyu sha ni gaw yawn madai,
Tsasam ni gaw mani sai;
Mali-Nmai zup mung ganoi mat,
Sengmaw ginra mung ganoi tat;
Galaw lu galaw sha shara yawng mye,
Buga sha ni chyaren re;
Tsasam ni hkrai lashoi jum,
Madu mungmasa gaw shoichyum..........
Bogyoke ni gaw kabu gara;
Lauban ni gaw hpaga ga,
Mungmasa lam hpe gaw rap;
Myu shamyit lailen de bai kap,
Sat nat roi rip lam ni hkrai,
Myu sha ni nan hkrum sha sai......
Ya mung dai zawn n byin u ga,
Zai ladat masing naw shaja;
Maigan wa a sumbu masha n tai,
Myu sha labau lit n mai hprai;
Tengman sanseng lam hta tsap,
Sawt ai lam hpe yawng tawn rap;
Grin ngang ai simsa lam lu hkra,
Mungmasa hpe madung tawn ra;
Myit hkrum lam hpe n-gun shatai,
Padang ninglaw teng sha lu na rai..
Ja Zin Htoi
GARA MAHTANG TA?
Simsa hte gap hkat jahkring
Labels: GA SHAGAWP
5 comments:
- Anonymous said...
-
JWP ni hpe teng man ai lam ga shagawp ya ai majaw chyeju kaba sai.Ga shagawp sara madun ai lam hte ahkaw ahkang hpelu hkra jawm shakut ga.
- February 7, 2012 at 9:46 PM
- Anonymous said...
-
Sha jin nga sa ga ,shi ga nau n mai brawng na re da,potao ,da nai ,hte ,hpa kan gin ra hta step kop,pat na ,majangaba hpaw hkyen sai. ,yawng sha jin nga ga,
- February 8, 2012 at 1:04 AM
- Shanghtin said...
-
grai kaja sai myit n gun grai lu sai
- February 8, 2012 at 2:09 AM
- Anonymous said...
-
grai hkrak dik ai ga shagawp rai nga ai.
- February 8, 2012 at 7:20 AM
- Anonymous said...
-
Myit hta Hkra la ai.
- February 8, 2012 at 5:25 PM


text:
Dai ni mungkan kaw jan shang mat wa sai hpyen asuya a daru magam hte jum tek ai ni yawng hkrat sum ma mat wa sai hpe myen hpyen asuya mung shanhte myi chyaw mu lu sai hte maren shanhte a jan shang ten hpe mung shanhte chye tawn chyalu rai nga masai hku re. Asan sha tsun ga nga yang myen mungdan hpe hpyendap a daru magam hte matut jum tek mat wa yang ga bra ayai mat na ri ri sha rai mat sai re. Ndai zawn rai ga bra ayai mat hkyen sai mungdaw (lak nak lang rawt malan wuhpung) ni hpe hkrau gayin bang la na matu (Constitution) ngu ai mungdan a npawt nhpang gaw gap tara hpe shanhte myen amyu ni chyu sha ra ai hku 2008 ning hta ka lajang tawn sai re. Ndai constitution ngut ai hpang lak nak lang rawt malan wuhpung ni hpe hkrau gayin bang la na matu ram ram yak hkak jan ja gahtet taw nga sai hku re. Hpa majaw nga yang ndai constitution gaw shanhte myen hpyen asuya ni chyu sha shanhte ra ai hku ka lajang tawn ai re majaw sharaw hpyi hpun nna wa shaga ai hte bung nga ai. Dai majaw shanhte hpun tawn ai sharaw hpyi (hpyen hking) hpe makau kaw raw gahtap tawn, Mung masha tsawp dagraw la nna Num hkungran la na matu Num tam gayin hkawm nga ma ai re. Hkrak sha tsun ga nga yang hkyi nhkrup ai gwi zawn rai tam ning wan hkawm nga ma ai re. Num tam ai kun?. Bawm tam ai kun? chyawm gaw nchye ai. Num hpyi kasa U Aung Taung hpe shangun yu yang Num nnnan gaw nhkup, bawm sha wa hkrup la la re majaw ya kalang mi bai U Aung Min hpe shangun dat sai. Num hpyi kasa U Aung Min gaw myen mungdan kaw rawt malan asak galu dik ai KNU (Karen Nation Union) hte lak mat lu htu ai majaw grai mying kaba taw nga ai rai lu ai. U Aung Taung hpe sharin shaga dat ai hta pyi grau sawng hkra sharin shaga dat ra ai. Annau ni gaw Karai Kasang hpe lu la ai Karai Kasang a kasha ni re hpe chye mat wa shangun ra ai.
Bai nna grai ahkyak ai langai mi naw tsun mayu ai. UWSA (United Wa State Army) ni hpe mung tsun dan ra ai lam nga ai. Ya na Myen hpyendap, Dap Awn Daju Min Aung Laing gaw lai wa sai ten shi sinpraw daju Taingmu lit gun nga ai ten hta tsawm ra tsaw ai bum kaw tsap nna lata layung ladawn nna UWSA hpe tsun ai ga nga ai. Shi tsun ai ga gaw,.... Ngai American hte lata hkindun lu ai shani nang nloi ai. Wan nmu byin mat na ngu nna tsun ai ga gaw UWSA ni yup mang kaja pyi nmai mu ai baw ga re. Shanhte myen ni masing kaba nan jahkrat tawn da chyalu re. KIO/KIA hpe shawng shamyit kau nna (lak mat htu kau ngut nna) UWSA ni hpe shamyit na masing re. Ya ten hta myen asuya hte American lata nlu hkindun shi ai gaw KIO/KIA kaw sha dau taw nga sai re. Bai nna langai mi gaw anhte a Dap Ba (4) gaw UWSA a shawng kaw gapat taw nga ai majaw ngu nna mung mai tsun nga ai. Kaja wa nga yang KIO/KIA hpe htim gasat ai hta shanhte myen ni myit ai hku nbyin mat ai hta n-ga, mana maka arum ara hkrat sum machyi mat ai majaw UWSA ni kaw ndu shi ai she re. Myen asuya hte gaw gap gasat jahkring lak mat htu da ai hte hpa nseng ai. Shanhte myen asuya ni gaw gap mayu ai shaloi mai gap ai sha re.
Bai langai mi gaw myen mungdan kata kaw lanak lang rawt malan nga ai laga wuhpung ni hpe gaw nhpye kaw hta bang kau lu sai hku myen ni sawn la nga ma ai. Annau ni hpa ntsang ra ai. Karai Kasang gaw shi a kasha ni hpe galoi n-gabai da ai. Annau ni a Pandung Shadaw gaw Mungkan Wunpawng Hpung (UN) shawng kaw Wunpawng Mungdan Shanglawt Dawnghkawn nan jung ra ai. Karai Kasang lata la ai Amyu ni gaw amyu kaba byin tai wa na matu Karai Kasang woi awn chyalu re.
Sau Nan Du
12/06/2012


text:
Malaysia Mung dan kaw sadu shanu nga ai tsaw ra ai Kashu Kasha, Kanau ni a shawng lam a matu yaw shada let KCCM kawn Jinghpaw Laili Laika, Makam Masham Lam hte English laika ni hpe sharin ya ai Jawng hpe April 19, 2010 bat langai ya shani kaw n na Good Shepherd Jau Ginwang Stepak kaw da ju da let hpaw hpang wa na re lam hpe chye lu ai.
Shawng na lahkam hku n na Stepak kaw na shawng hpang wa na, hpang de lawk shagu de sa du sharin ya wa na re lam hpe chyelu ai, Ma ni hpe Jinghpaw Laili Laika hte Makam masham lam ni hpe woi awn sharin ya na matu Tara Hkaw Sarama Halen Htu Raw hpe mung lu shaga da sai lam chye lu ai. Sarama Helen Htu Raw gaw Ma ni hpe sha n rai, Malaysia mung dan kaw sa du nga ai Catholic Hpung masha ni yawng hpe mung Wenyi lam yan hta woi awn sa wa na rai nga ai.
Ma ni a matu English laika hte laga machye machyang ni hpe gaw Stepak Jau Ginwang na Hpung masha (Mungdan Masha) ni lit la garum sharin ya na re lam hpe chye lu ai. N dai jawng hpaw na hte seng n na Good Shepherd Ginwang Up Jau hte Hpung masha ni kawn ra mara hpe lit la garum sa wa na re lam hpe mung na chye lu ai. U hpung u hpawng shagu de na mung garum shingtau ya na lam ni hpe mung na chye lu ga ai.
KCCM kawn hpaw ai Jinghpaw hte Makam masham jawng hte seng n na chye mayu ai Nuwa Hpunau ni nga ai rai yang la-u na Phone No ni de mai san sagawn la ai lam shana dat lu n nga.
Pius [KCCM - Ningbaw] 012 2473556
K. Naw Naw [KCCM - Ningbaw Malai] 016 3755672/ 012 9270054
Sarama Htu Raw [KCCM - Makam masham lam woi] 014 3656453
Email: kccmalaysia@gmail.com
de mung mai matut mahkai san sagawn ai lam shana dat lu n ngai.
KCCM


text:
Thursday, July 16, 2009
HKA HKU BUM GA
Hka hku shagawng bum ga,
Chyu rum ni a salum ginra
Jak hkali hpe ngai jawn,
Mali hka hku de ngai nawn
Wun Pawng ni a hkawm sa hkawm wa,
Dai shaloi she ngai mu la
Tinang lit tinang gun hpai,
Ngai gaw n sa kaba shaw sai
Lu Mai* ngu ai shayi sha mi garum la,
Shang lawt hpyen num she rai a hka
Kachyi Htu mare de ngai du,
Htawng shup sheng she ga du
Kabu gara hkap tau la,
Ba ai lam yawng hkoi mat wa
Shagawng Zau ni hte gawdin htawng,
Ngai a lahput yawng malawng
Kachyi Htu hta ngai pyaw,
Len nan mat na zawn law
N ja n hpra hte shakram da,
Ngai a hkrum lam naw matut ra
N Raw Kawng mare ngu ai mi nga,
Pyaw la ai Wun Pawng Buga she rai a hka
Malum tsa pi hte hkap tau la,
Lagawng Bum mung lung kau da
N Rawng Kawng kaw na ngai bai rawt,
Dap Ba ( 1 ) de she mi bai hprawt
Magam gun ni hpe shang shakram da,
Hkawn tsawm langai hte mung hku hkau la
N ja n hpra hte shakram da,
N Gum La de ngai bai rawt sa
Pyaw la ai N Gum La Buga,
Na hte sha na ga ai wa
Dai ni ngai nan she sa du,
Yup mang zawn she nga ai lu
Wun Pawng ni a galaw lu galaw sha,
Bum yi sha naw rai a hka
Shagawng bum ni krin ma wa,
Wun Pawng sha ni ganing di na
N ja n hpra hte ngai kau da,
Hka hku shagawng bum ga hpe wa
Malum tsa pi hpe marit ai,
Hka hku shayi hpe mung dum la ai
Kalang bai sa du na ngai myit mada,
Dai hka hku shagawng bum ga de wa
Shd. Mut Tsawm
15th July,2009(Bat Masum)
* Lu Mai = Ma Gwi re (Myu hte mung dan a matu magam gun hpai nga ai shang lawt hpen num re)
* Sadu hkawm ai Mali hka hku de na hkrun lam hpe shagawp da ai re
Posted by htingnaikkachin at 10:58 PM
Labels: Ga Shagawp(Poem)
No comments:
Subscribe to: Post Comments (Atom)


text:
NA LUNG HTE MAN MAU LAPRAN KAW GASAT
Labels: Jinghpaw Mung Shiga
3 comments:
- hkunman said...
-
YESU HKRISTU HTE YEHOWA GOD..., kaw. Ten shagu .Lam shagu hta Kyuhpyi let. chyeju shakawn let gap tik tik di ga. Hkrung nga ai ten hta Mung..., Siwa na rai yang mung.YESU HKRISTU Mying ning sang hpe chyu Marawn ja htau nga ga...,Dai gaw a-Myet kaba re...,
- September 19, 2012 at 4:11 AM
- Anonymous said...
-
Shanglawt hpyen du hpyenla ni yawng majan gasat nga ai ten, hkring sa nga ai ten, awng padang ninglaw lu ai ten, akyu hpyi la ai aten, aten shagu hta SHAKAWN KUNGDAWN 23 hpe myit lawm hkum lawm wenyi lawm nna jet shakrai tsun nga ga law.........teng teng satan hpyen hpe awng padang dip kau lu na re...........
- September 19, 2012 at 10:34 AM
- Thomas said...
-
Karai kasang gaw share shagan ni yawng hpe bau sin nga u ga
- September 23, 2012 at 5:23 PM


text:
Galai shai lam shabyin ya lu ai ning baw ni byin tai lu u ga, Madu Yesu hte galoi mung matut mahkai nga ga, nga nna Chile mungdan ramma ni hpe Wa Sarabyin tsun lai wa ai shiga
Ta lang phone ni a lam ga shadawn tsun lang let, “nawku hpung hte mungdan hpe galai shai lam shabyin ya lu ai ning baw ni byin tai lu u ga, Madu Yesu hte galoi mung matut mahkai nga ga, myit masin battery hpe n gun jahpring nga ga” nga nna lai wa sai bat masum ya shani Chile mungdan ramma ni hpe Wa Sarabyin Francis tsun n gun jaw lai wa ai.
Chile mungdan a mare daju Santiago mare kaba na Our Lady of Carmel ngu ai chyoi pra ai Nu Maria nawku htingnu kaba n daw pa kaba hta Chile ramma ni hpe hkrum shaga ai shaloi lahta na zawn Wa Sarabyin Francis tsun lai wa ai rai nga ai.
Battery n gun htum wa yang internet matut mahkai lam ni mung nlu mat wa ai, nga nna ta lang phone ni a lam hte shing daw tsun let, “Madu Yesu hte matut mahkai lam di wa ai rai yang, anhte a makam masham hte myit mada da ai lam ni hten run mat wa ai, anhte a myit mang ai lam ni shut shai mat wa lu ai, dai kaw nna myit htum myit daw ai, sin dawn katawt ai lam ni byin pru nna anhte a masin salum ni ma-a mat wa chye ga ai, tinang galaw lu ai hpa nnga ai, kadai mung tinang hpe n lakawn la ai ngu nna galoi mung hkum myit nga mu, tinang gaw hpa mung akyu nrawng ai ngu ai myit hkam sha lam ni byin pru hkra galaw ai gaw nat tsadan she rai nga ai” ng anna Wa Sarabyin tsun lai wa ai.
Yawhan Baptista a sape ni Madu Yesu a hpang hkan nang mat wa ai ja chyum mungga mabyin hte la kap nna ramma ni hpe tsun ai hta gaw, “shanhte a masin salum na wan matut grung nga lu na matu Madu Yesu hte matut mahkai nga na hpe shanhte ra sharawng lai wa ma ai, shanhte a msin salum battery hpe gara hku n gun bai jahpring la lu mai na ngu ai hpe shanhte chye mayu lai wa mai, Madu Yesu hte matut mahkai lu main a passward hpe Yawhan a sape ni chye mayu lai wa ma ai, Madu Yesu gaw passward re, battery n gun bai jahpring la lu mai ai shara mung Madu Yesu raia nga ai” nga nna Wa Sarabyin Francis Chile ramma ni hpe n gun jaw mungga shag alai wa ai lam Vatican shiga dap kaw nna shana dat ma ai.
Source: Vatican News


text:
Rohingya ni gaw KIO ginra kaw hpyendap wa jung na matu Col. James Lum Dau hte jahkrup ma ai lam ndai laman Youtube kaw pru wa ai hpe jawm mu wa saga ai. Dai lam a mabyin masa gaw lawu kaw sanglang tawn ai hte maren re.
Laning mi daram na mat wa sai lani mi na nhtoi hta shiga dap langai kaw na salang wa gaw shi a nta kaw buga de na Hpung Sara langai du nga ai majaw shana shat ma mi rau sha na matu ngai hpe saw shaga dat ai. Shi a nta kaw du ai shaloi manam marai 7-8 daram hpe mu nngai. Yawng gaw Arakan de na Rohingya ni rai nna, nkau gaw Malaysia kaw nga nna nkau gaw Thai kaw nga ai ni rai ma ai lam shachyen ya ai. Dai Rohingya ni gaw shanhte amyu ni hpe Myen asuya kade zingri sat nat ai lam galu galang tsun dan wa ma ai. Dai zawn re ai a ntsa kaw ngai gaw gara hku hkam la ai lam san wa ma ai.
MAHTAI:- Gen. Ne Win tsun ai hku rai yang, masha myu n bung, htunghking n bung ai Myenmung masha yawng hpe shabyawng kau lu ai hpang yawng gaw myusha langai maga de gale mat na re. Dai shani kaw nna shada ginhka dang rang hkat na lam n nga na sai. Dai shaloi Myenmung gaw ngwi pyaw simsa ai mungdan byin tai wa na re. Dai masing awngdang wa lu na matu hpyen asuya gaw ladat myuhkum sumhpa lang ra na re nga ai. Shing rai hpyen asuya gaw shi yaw shada tawn ai pandung de du wa lu na matu nanhte tsun sanglang dan ai hte maren, ladat myuhkum sumhpa lang wa sai. Lachyum gaw shing re ai yaw shada lam awngdang wa lu na matu nanhte tsun ai hte maren mungmasha ni hpe zingri, sat nat, yi sun hkauna ni zing la ai lam amyu myu galaw nga ma ai.
Maga mi de bai yu ga. Anhte rawtmalan hpung ni hte mungmasha ni hta mung lu ging ai ahkaw ahkang lu wa na matu htap htuk ai masing lang nna ahkyak jawm la na matu anhte yawng a lit re. Rai yang anhte galaw ra ai lit hpe jawm galaw saga ta? Rai n-galaw ga ai. Dai majaw Myen asuya hpe mara shagun nga na malai, tinang a mara hpe hkam la nhtawm gram sharai la na atsam nga ga yang gaw rawt jat wa na ga ai majaw tinang hta lit nga ai hte maren shadik shatup sa wa ra ga ai, ngu tsun nngai.
Dai Rohingya ni gaw KIO ginra kaw shanhte a hpyen hpung tawn na matu ahkaw ahkang n hpyi ma ai. La ma hpyi shawn wa timung, tinang hku nna dai zawn re ai lam jahkrup na matu lit n nga ai. Ndai lam hte seng nna sung sung myit yu ai hpu nau kadai raitimung, lawu na lam ni hpe asan sha mu lu na re. Rohingya ni gaw shanhte hte ningmu n bung ai, makam masham lam n bung ai ni kaw shanhte a hpyendap tawn na matu shara hpyi na n re. Dai majaw Muslim ni tawn da ai policy hpe ninghkap kau nna KIO hpe garum hpyi na lam n nga ai.
Raitim Myen asuya a matu gaw, policy hku n byin mai timung, ta tut hta byin mai hkra galaw la ai masing ni law law nga wa sai hpe jawm mu wa saga ai. Masha nkau a matu gaw policy hpe ahkyak n tawn ai sha, masha langai ngai, shing n rai, media kaw pru wa ai shiga hpe mahtang teng ai, n teng ai hpe n myit yu ai sha kam kau chye ma ai. Shing re ai mabyin masa a majaw Myen asuya gaw sumprat hpe laknak kaba shatai nhtawm mungmasha ni hte rawtmalan hpung shagu ngu na daram hpe dumbru dumbra galaw kau lu nga ma ai.
Grup yin a mabyin masa hpe maram yu yang, rawtmalan hpung ni hte mungmasha ni gaw asuya a ntsa mara amyu myu shagun nga ma ai. Dai zawn re ai ten hta asuya gaw ahkaw ahkang la nna rawtmalan hpung ni hte mung masha ni a ningmu hpe maga ga de shayawng dat lu na matu htaphtuk ai mahkrun tam ra manu ai. Shing rai shaning hku dingsa mat sai nam-up hpe aran shapraw la nhtawm aten dep asung jashawn ma ai hpe jawm mu la saga ai rai.
JJ Lum Dau
BY JPKS


text:
时间:2018-02-12 09:39:55 来源:德宏团结报
Shata 2 pro 1 ya shana de, Miwa mung mungchying sha mung masa bongban rapdo zuphpong Sakhkung mungdo Sam Jinghpo amyu madu up hkang mungdo ningdo 12 salang rapdo zuphpong nambat 1 lang zuphpong go Mangshi zuphpong htingnu hta hkik pong ai hte hpo hpang sai.
Mungdo gaba pati rapdo ningdo galai ra lata jep shadut matsun madun hpung hpung up Yang Gyi, mungdo pati rapdo mu madu, Shuili mungdan ahkyak majen je hpaga lam hpo chyam galo shara jak mu rapdo mu madu, gon lajang rapdo mu madu Wang Gyin Hkyang, mungdo pati rapdo mu madu ningtau, mungdo up Wui Gang, mungdo pati rapdo mu madu ningtau Ho Ru Li, mungdo mungchying sha gasa zuphpong gaba dinggrin salang rapdo mu madu Hpan Yau Hpyin ni zuphpong hta sa du shaman kungdon dat masai. (Man 4 de matut hti ga)


text:
“ Ndai aten hta mung masa pati hte rawt malan hpung ni myit mang shabawn ra ai aten du nga sai”
Kachin national alliance party for democracy
jinghpaw wunpawng myu sha demokresi ginrun pati
Myen mung gaw 2008 gaw da tara upadi hkrang pru wa ai hte rau, 2010 ra lata poi ngut ai hpang moi na hpyen dap up hkang ai gum shem hpyen du ni n-teng man ai hku dang la lu nna asuya hkrang ngu gaw gap dat masai. Mung kan ting garu nga ai gaw Myen mung dan hta demokresi masa galai shai ai lam ning gam tsaw wa sai nga nna gajai nga ma ai. Teng teng gaw Myen mung dan gaw jet ai “federal democracy” mung dan byin tai lu na matu ya hkyak hkyak hta myu sha baw sang ni hte kaga demokresi shamu shamawt hpung hte mung masa pati ni garu jawng taw nga ai aten mung rai nga mali ai.
Myen mung dan hta ya hte ndai laman myu sha rawt malan hpung ni hte Myen asuya simsa hpung ni hkrum zup bawng ban ai hta shi laika ni hkan e Myen asuya ni Jet ai hpedare mung hpawm gaw gap na lam hpe bai tsun garu nga masai, teng gaw hpa rai ta? Asuya ni jum tawn ai shi ga dap hkan ndai lam hpe tsep kawp ntsun shapraw ai hpe mu lu na rai nga ai. Shaloi shanhte tsun ai hpedare mung hpawm mung dan gaw de lam hpe teng gaw hkap la nga ma ni? Myit yu hpa langai rai nga ai. Anhte Myu sha baw sang ni a gawng malai tai nna mung dan lam, myu sha lawt lam hpe shakut shaja nga ai myu sha rawt malan hpung ni hte myu sha baw sang mung masa pati ni ndai lam hpe sadi maja ra na rai nga ai. Bai nna ndai lam hpe manya hkam nna, baw gum hkam nna lawan ladan kam hpa let shatin shapun rai nna ganaw bang mat na lam hpe n-galaw na ma ai ngu nna kam hpa nga ga ai.
Myen asuya hte bawng ai lam gaw madung rai nga ai, rai tim madung mung masa mang hkang hpe hparan lu na matu mahtai kaja tam ga nga jang tara shang nga ai mung masa pati ni hte 2008 ning gaw da ai mung dan a ning pawt ning hpang gaw da tara hpe ning hkap gasat ai majaw pati mying garai nbang shi ai mung masa wuhpung wuhpawng ni hte pati ni hpe mung gum hpawn nna n-gun jawm gahkyin let lagaw lahkam htawt ai lam nshut hkra jawm myit mang lu na lam gaw grai ahkyak nga ai. Jet ai “federal democracy” mung hpawm mung dan hpe gaw gap lu na matu gaw lahta na myit mang ai lam gaw grai ahkyak kaba langai rai nga ai ngu nna chye na hkawn hkrang lu nga ga ai. Myen gaw dai ni du hkra rai tim, jet ai “federal democracy”mung dan gaw de na lam hpe nhkap la ma ai, hpa majaw nga yang jet ai “federal democracy” mung dan gaw myu sha baw sang ni hte ahkaw hkang maren mara lu shangun ai masing re majaw, dai zawn byin wa na hpe nra sharawng ai lam, nkam byin shangun ai lam ni a marang e rai nga malu ai.
Dai re majaw ndai aten hta mung masa pati hte rawt malan hpung ni myit mang shabawn ra ai aten du nga sai.
KNAPD
Read more »


text:
MYEN SPY (3) LU RIM
Labels: Jinghpaw Mung Shiga
3 comments:
- brangseng said...
-
Dai masum a ga hpe hkum kam.shyi ga jashut jaw na yaw. ya gara hku bai ah nyam masu hkyen sai kun sadi da ga.
- June 20, 2012 at 3:08 PM
- Anonymous said...
-
Ya kaw nna myen ni gaw jinghpaw hpyendap de masha asum hkam nna kia dap de dai hku hkrit masu rai hprawng shang masu ladat galaw ,shiga la hpang nga sai rai sadi ga yaw myu tsaw ni e
- June 21, 2012 at 12:57 AM
- la la shadau said...
-
hkum tsang mu myit rum manang ni.anhte a myutsaw brang ni grai ram ai hkrai rai ma ai.dai myen chyahkraw hpe chyawm majap kailang hte hkungran dat ya mu.
- June 21, 2012 at 4:41 AM


text:
Shawnglam e du nga ai Myen asuya hpyen hpung kata hpyen ma langai tinang tsang du jum langai hte rau hpyenla masum hpe, shat sha ten gap sat kau nhtawm laknak hte hpawn hprawng mat ai lam July praw 5, mani byin wa sai re.Ndai mabyin gaw, Manmaw-Loije lam Sinlum Kaba mare kaw dap jung shara jahkrat tawn ai, Myen hpyendap Dingdung Daw Daju (M.P.Hk) npu Hk.L.Y 47 hpyen hpung kata byin wa ai lam re.
Laiza na KIO shiga dap lit nga Du kaba N’hpang Naw Bu gaw, “Myen hpyenla langai mi shanhte shat sha taw nga ai hpe gap nna Captain langai mi, hpyen ma masum dai hku hkala si mat ai nga. Captain langai, Tsazen langai hte dap ma lahkawng yawng shanhte 4 hpe gap sat kau nna sinat laknak hte hpawn hprawng mat ai nga shiga gaw lu la ai. Raitim gara maga de hprawng ai hpa majaw hprawng ai ngu gaw n chye shi ai” nga nna KNG Jinghpaw Shiga Dap de tsun ai.
Gap sat hkrum ai hpyenla ni a moimang hpe mani jang wan nat makoi mayang kau sai lam sagawn chye lu ai.
Bai nna, lai wa sai June 26 ya shani hta mung, Sam Mung, Munggu mare makau dap jung shara jahkrat tawn ai, Myen hpyen dapnu 99 npu, Hk.M.Y 14 kaw na, hpyen ma langai hprawng mat ai majaw, dai hpyen ma hpe Munggu makau Nam Su mare kaw shada hkan gap sat kau ai mabyin mung byin lai wa sai re.
Dai zawn sha, hpang shani June 27 shani hta mung, Munggu mare makau Man Pang kaw nga ai, Myen hpyen dapnu 99 npu, Hk.M.Y 15 kaw na hpyen ma langai, tinang hkum tinang sinat hte gap sat si mat ai lam, Munggu buga masha ni kawn tsun ai.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
Myit masin hte seng ai hkam kaja lam. Myit hte hkum hkrang hkam kaja lam gaw matut taw nga ai re, hkum hkrang hkam n'kaja yang myit mung n'pyaw ai hte hkam sha machyi chye nga ai. Machyi wa jang myi man n'sam mung numhkying numhkang ai hte n'ji n'mu hkrang ningsam n'tsawm wa ai. Dai hpang [depression] ni shang wa chye ai, myit n galu wa ai hte ding man hku atsawm n myit matut chye wa ai jaw masha wa hpe n'kaja ai hku mu chye wa ai, manawn masham n'ju n'dawng myit kaji chye wa ai the akyang shapraw chye ai akyang lailen n'kaja wa ai.shalu chye ai, kyang laban tingkyen myit rawng wa ai. Anhte a ma ni akyang lailen arawn alai hpraw ningsam kaja tsawm htap wa na matu hte myit gawp ai myit sumnung sumdi shi manyi ai zetlet kunghpan bawngring ai ma tai wa na matu myit hkam ja ra ai hte hkum hkrang hkam kaja ra nga ga ai.
[Ma ni a myit hkam kaja na matu kara hku galaw na.]
[a] Dinghku kata e ngwi pyaw ra ai. Dinghku n'ngwi n'pyaw yang ma ni ningma hkang [Trauma] ni lu chye ai. Kanu kawa tai ai anhte ni ma ni man e n'mai galaw hkat dan ai, Europa dan Korea-English hkan e madu jan madu wa galaw hpai shai na tai wa jang ma ni nna hkra ma ni n'mu n'chye hkra ma ni n'na ai shara shing n'rai ma ni yup jang ma ni the tsan ai shara ni hkan myit ra hpai shai hkat yang kaja ai.raitim tatut hta n'galaw nga ga ai zawn n'chye ai zawn n'chye masu nna galaw shalai kau chye nga ga ai. N'lu sharang n'dang hkam jan lu chye nga ga ai. Dai gaw hpang na ningbaw ni a matu dingbai dingna tai shangun ai re the myit ningma hkang kaba ni jaw chye nga ga ai, madu myit machyu ai marang e hpa grai n'chye ai san seng ai ma ni a myit hta n'tsawm ai ningsam chya ya chye nga ga ai. Ma ni a matu gaw n'ta ngu ai simsa shimlum dik ai wa hpang htingnu kaba sum sing kaji hte bung ai re, dai anhte sak kaba wa tim myit garen yup n'pyaw lu sha garen ai ten n'ta de bai wa mayu ai zawn nu a n'ta hpe dum dik ai re, kalang lang yawn hkyen myit kaji ai ten N'ta de nu a lahpyen shingma de bai wa mayu ai re zawn kamhpa shara myit mada shara galaw bungli yawng n'awng dang wa yang nu a shalan shabran sharin shaga nsen bai na mayu ai re hte n'ta de wa mayu dik ai.shimlum ngwi pyaw ai n'ta tai ra ai. N'ta ngwi pyaw na gaw kanu yan kawa gawlit nga dik htum re.
Grau nna annau ni buga hkan gaw ma woi na ma gawn lajang na kanu ni a lit re ngu ai hku sha sawn la galaw chye nga ga ai. Ma hkrap wa jang ma nam sa wa jang ma ni lama ma byin wa jang kanu e nanu e nga, wa la ni madu hte n'seng ai zawn nga chye ga ai. Nu num ni man de gaw ma noi ba tawn hpang de gaw shingnoi gun rai n'shu n'shang pu ba taw nga tim wa la ni gaw hkayawm sha gamawng kau rai madu hte n'seng ai zawn ma ba nna mam htu hka ja shut shadu u wa yaw ai ni gaw num ni lit ngu ai hku yu shalai kau chye nga ga ai. Anhte wa la ni bungli yawng hpe prat madang hta hkan nna n'lata ai nu num ni hpe garum la ra nga ga ai. maigan hkan gaw n/l n'lata ai madu rau ai hta hkan nna rau shadu sha ma hpe mung woi ya rai kawa a tsaw ra myit ni hpe dang lu ai ten hta madun shakut ra nga ai re. Ma ni kamhpa gin ai myit marai hpe madun ra ai.
UN kaw nna [The convention on the right of the child] hta e n'dai hku lawm nga ai.
Articles 5&18 [respect the right and duties of parents - [end recognize that] both parents have common responsibilies for the upbringing... of the child ' A family, -India.
Ama ni hpe sharin shaga yang kayet nna n'mai sharin shaga ai. Dai ni rawt jat galu kaba ai mungdan ni hta ma ni hpe gayet nna n'sharin shaga ma ai hte jawng ni hta mung ma gayet nna n'sharin na matu Tara ritkawp tawn da ai re, ma ni a bawng ring sawn hpan chyechyang jat wa ai ten adup sharin shaga kau yang ma ni a bawnu mak mat chye ai hte ma ni hpe jahkrit nna mung n'mai sharin ai, jahkrit nna sharin kau yang ma ni a bawnu makpat mat ai hte myit masam n'sa ai hte madu nan gwi gwi hte n'chye galaw chye wa ai. Madu hkum hpe kam hpa chye ai myit yawm mat ai. Masha ni galaw ai hpe kasi yu nna ma ni hpe sharin shaga lam madun ga, grau nna gaw kanu yan kawa a tsaw ra ritkawp kata kaw lani hte lani kaba wa nna K K mungga Tara hta kaba wa hkra karai tsaw myit hte lam madun sharin shaga ga. Ma ni lam n'yit na matu mungga Tara the shading ya nna dinghku a tsaw ra ritkawp Tara kata kaw chye nga chye pyaw hkra sharin shaga lu hkra anhte kanu kawa ni hkam sharang let lam madu sharin shaga la ai gaw madung re hte lit kaba re. Anhte mung myit kalu ai hte hkam sharang shakut nna anhte kanu kawa tai ai ni shawng myit masin hpe kalai shai hkra arawn alai kalai shai kau ra ai.
Masha ni tsun ai ga langai mi nga ai anhte myen ni hte nyi htep kanawn chye ai ni gaw manawn masham chye ai.masu magaw chye wa ai gaw ma ni hpe sharin shaga n'jaw ai majaw re. Ma ni masha ni kasha hte galaw hkat wa yang myen gaw [ma dang hkra htwi u, n'dang jang Wa sa garum na n'dang n'mai ai] sharin chye ai dai gaw shut kaba re. N'sam mu, yu nna, galaw dan n'na sharin matsun nna chye na ai myit jasat kyang lailen hkum hkrang bawnu machye machang ni lani hte lani rawtjat galu kaba ra ai.
Bai ma ni a man hta byin mai ai hku jum hte sha mi rai rai sha na re da shatawt kau na re ngu atang ahpa re ga n'mai tsun ai atsawm lu sha hkra hkrat lu sha lubu lu hpun hkra shakut na re, kanu e shan sau sha gaw man man lu sha hkra shakut ga i ngu ma ni a myit rawt myit jasat shatsaw ai ga ni sam bang ra ai. Ma ni hpe sharin ai shaloi myit n'su yang n'tsaw ra ai.n'byin n'tai n'hkaw yang n'tsaw ra ai ngu tsun sharin chye nga ga ai. Kaja ten n'kaja tim byin tim n'byin tim madu saidaw saichyen re. Myit su ai ngu gaw hpa ta? Kaja tim n'kaja tim madu saidaw saichyen re majaw ma ni gawngkya na zawn re myit numshe shang wa na zawn re hpe sharai shaga chye ra ga ai. Lama ma ni shawun wan zawn re lama ma shaga kau jahten kau rai yang ma hpe agin agan adut kau ai ngu ga, ga mat hten mat ai mung kadai bai shabai ya lu na ta? Ma mung machyi ga mat hten mat ai mung bai lu na n're majaw byin lai mat ai hpe sharai shading myit galu hte lam madun sharin ai gaw ahkyak dik re. Kanu kawa ni tsun ai hku makau grupyin a man e si manyi hkra sumnung sumdi chye ai myit su ai ma ngu tsun lu hkra kasi kaja madun ra ai.
Ma ni hpe langai ngai hte shadawn shabung nna sharin ai,jaw ai lam hpe matu dim hkra n'madun dan lu ai n sharin lu ai rai yang ma ni myit hta n'tai ai n'mai byin ai nga myit rawng wa chye ai. Tinang hkum hpe kam ai myit [selfconfidence] nga hkra sharin ra ai. Ma ni a myit wanglu wanglang byin hkra [freedom] rai ra ai. Dip gamyet atit anang n'mai dip shangu ai. [pressure] n'mai jaw ai. N'dang nla n'byin n'mai shadut nna n'mai galaw shangun n'mai sharin ai. Wawra hkum galaw n'dai hkum galaw nga hkang shakyin ai lam n'nga hkra madu nan madu chye galaw chye wa hkra ladat tam sharin u. Madu lahpan chye tsap hkra sharin ya ra ai. Dai ni annau ni gaw kasha pyi dap grup wa tim kanu kawa ni hpe kam nna dinghku de chye nga ga ai hte ma ni kamhpa yula gin ai kasi kaja madun lu ai kanu yan kawa chye tai hkra shawng shakut ra ai. Myit jasat labau kaja ni sam bang dawk bang ra nga ai, ma ni chye tsun chye shaga ai kaw nna kasi kaja ai mau mwi kadun ni hkai dan nna dawk bang ra ai myu sha labau hpe tsun dan ra ai.
Lawu de [child's right article] langai hpe knowledge hku ka da nga ai. Articles 28&29 [state signatories must reccognize the right of the child to education [that develops] the child's personality, talents and physical abilities.]
2-Hpaji byengya [Wisdom]
Hpaji byengya hte seng nna lam 2 hku tang madun mayu n'ngai.
[a] Laika hpaji [Education] mungkan hta laika hpaji gaw masha langai mi a rawt jat galu kunghpan chyechyang wa na matu laika hpaji gaw ahkyak dik re zawn mungkan hpe shawng de lawan galai shai shangun rawtjat galu kaba shangun ai mung laika hpaji re, anhte kanu kawa ni gaw ma ni hpe laika hpaji grai chye shangun mayu nga ga ai. Janmau law law gup nna sara kaba law sarawun law, engineer law nga grai byin shangun mayu ai dai zawn byin ai ni hpe she hpaji chye ai ngu myit la shadu chye nga ga ai. Sara wun engineer n'byin tim anhte ma ni gaw jaw ai n'jaw ai hpe chye ginhka shen maram chye ai nyan hpaji machye machyang chye na she grau ahkyak ai. Jinghpaw ga malai nga ai hpaji she chye tim byengya n'rawng yang hpa n'rai nga ga ai ngu hpe dum chye ra ai.
[b] Ning Tawn hpaji [Talents] anhte ma ni hpe sarawun byin ra aisara kaba engineer byin ra ai nga atik anang laika chyu chyu galaw shangu rai nau galaw jang [pressure] nau jaw law ai jaw atik anang dip sharin ai nau law ai jaw bawnu n'kaja mat wa ai ni law law nga wa ai.ma n'kau mi laika hpaji hta n'byin tim shi kaw e lama ma ningtawn ai atsam marai langai ngai gaw rawng nan rawng ai re. Anhte a ma ni hpahta ningtawn ai kun? Hpa hpe grau myit lawm shakut chye ai kun? tam sawk san yu na shi hpe n'gun jaw ai hte [professional] langai byin hkra madi shadaw ya ra ai. Ma a [telents] ningtawn ai gaw football tennis, painting zawn re lama ma sharawng ai kun? ngu ai hpe n'gun jaw lam chye madun ra ai.
3- Makam Masham lam [Faith]
Anhte kanu kawa ni jet ai christan byin hkra hte jet ai christen dinghku langai byin hkra madu yesu hpe kaja wa chye na hkapla ai ma langai byin hkra makam masham hta ngang grin ai kasha byin tai hkragrai n'shangai shi ai kaw nna hkritung ten kaw na ten shagu kamsham dik ai hte aja awa kyu hpyi ap nawng ra ai hte christu yesu hpe shawng shachye ya ra nga ga ai. [Samuela laika langai: 1] samuela a kanu Hana gaw hkritung ten kaw nna karai kasang hpe kamsham ai hte hpyi ai ap nawng ai hpe mu lu ai. Madu hta makam masham mungga hta chye pyaw chye nga chye hkan sa na matu sundag sahool jawng kaw na nawku jawng sa shaman ya ra ai. Shinggyin nauna myit rawng hkra mungga hte sharin ya ra ai. N'mai hkrit ai tim hkrit hkunga chye hkra sharin ra ai. Nawku jawng man man woi sa ra ai. Anhte shada da tsaw ra myit hkrum kamsham kam hpa myit manoi lam madun ai, jaw ai n'jaw ai, tengman san seng dinghpring ai tara lang ai hpe mu chye sharin la lu na hte shi hkrai mungkan a ningsin kaw na ninghtoi hpe tam mu wa let madu lahpan hta tsap nna mungkan hpe awngdang ai de chye hkawm sa wa hkra sharin lam madun ra ai. Mungga Tara gaw masha hpe lam n'yet hkra shading matsun ya ai kam sham myit hpe sharai ya ai. Myit marai atsam ningja rawng hkra n'gun ban ya lu ai. Anhte matu manang kaja kamhpa gin dik ai anhte hte galoi mung rau makau kaw nga nga ya ai, pyaw tim n'pyaw tim, kaja tim n'kaja tim, rau nga ai chyalai n'gun rawng ai hpawt ni na ten hpe tau chye ya lu ai madu re.
[4] Tsaw ra myit [love]
Tsaw ra myit ngu ai ahkyak dik htum rai nga ai zawn tsaw myit ngu ai wa utik n'ju n'dawng, myi prwi n'pru ai mung kan hpe up kau lu nga ai mungkan hta kaba dik htum ai laknak mung tsaw ra myit re. Tsaw ra myit ngu ai myi n'mu ai zawn Na mung pat mat chye ai hte kalang lang n'gup mung ma a mat chye ai. Tsaw ra myit ngu ai kaba dik ai balen tuk ngang tsi kaba mung rai nga ai zawn masha hpe si shangun lu ai hte hkrung shangun lu nga ai. Anhte ma ni hpe hpaji byengya chye na matu shakut ai lit nga ai majaw myit dum shakut shaja ai raitim tsaw ra myit rawng hkra sharin ya na malap chye nga ga yang kaman lila sha rai nga ai. Sinlum ai tsaw ra myit jaw ya na, shimlum shing gang makawp maga ya ai tsaw ra myit jaw na mung malap chye nga ga yang singgu krin byin shangun ai hte bung ai. masha ni tsun ga ai Jinghpaw ni tsaw ra myit gaw ahkyak jang she pru wa chye ai nga, nyi dik ai tara hpe shinggan nna, shani shana yup tim sha tim rau rai nga ai madu shan kata na sai lam woi nyi nsoi machyi tim rau re ai tsaw ra myit hpe shinggan nna n'ju n'dawng pawt sindawng rai mara yu bak hta n'ji n'mu sak hkrung shangun chye nga ga ai gaw yawn hpa rai nga ai zawn simsa lam a hpyen kaba re. Anhte ma ni hpe chyum laika na sakse tsaw ra myit ni hpe law law tsun dan sharin ya ga, masha ni hpe chye tsaw ra hkra hte masha wa hpe chye matsan dum chye na ya ai chye tau ya ai myit ni hpe sharin ya ra nga ga ai.
Kara hku sharin ya na.
[a] Ma ni man kaw anhte kanu kawa ni tsaw ra myit madun dan ra ai.
[b] Kahpu kanau shada tsaw ra hkra, matsan dum chye hkra kanu kawa ninan kasi madun sharin ra ai.
[c] Tinang a htingbu htingbyen, manaw manang ni hpe anhte kanu kawa ni kaw nna tsaw ra myit madun dan ra ai.
[d] Ma ni man kaw kaga ni hpe n'ju n'dawng ai lam n'mai tsun ai.
[e] Dusat dumyang hpun kawa nampu nampan ni hpe mung tsaw ra chye hkra anhte nuwa ni nan sharin ya ra ai.
[f] Karai hte Nu Wa myu hte mungdan, madu hkum hpe sak hte rau chye tsaw ra hkra sharin ya ra ai. Shaloi she dam lada dik ai shawang tsaw ra myit hte hpring nna ding hkrai tigyeng myit n'rawng ai sha, dam lada ai shawa myit hte masha ni hpe n'tsaw gin ai ni hpe tsaw ra chye wa na re. Karai hpan da ai mungkan hpe tsaw ra chye ai myit su ai shaga madat ai kanu kawa ni waw dat ya ai lam hta myitmu myit hkut hte chye hkawm sa wa lu hkra anhte nuwa ni nan lahpa kalai sharin shalat ra ai. Myu hte mungdan a matu machyi hkam n'na myu hte mungdan hpe hkye shalawt ya lu ai ningbaw ningla law law shangai paw pru wa lu na hte. Shinggyin masha ni kata kaw tsaw ra Tara kanu shanu nga ai zawn masha a n'tsa kaw Ritkawp Tara, mung up Tara, de n'tsa kaw Karai a Tara hte Karai anhte hpe up hkang nga ai re.
Matut nna masing masa, ngasat ngasa hkrang, labau ginru ginsa, mung up Tara kanu, mung masa, ninggawn mung masa lam yan ni hpe shalen dan lu hkra naw shakut na n'ngai.
Laika hti ai yawng hpe tsaw ra hkungga let,
Baren Numraw
19/7/2012


text:
15 Lang na Jinghpaw Dinghku Dabang hpe American mungdan Texas kaw ngwi pyaw ai hte galaw ngut kre la lu sai lam chye lu ai.
Kachin Christian Family camp hpe shaning shagu ndai ten e galaw ai lam chye lu ai.American mungdan a memorial day masat nhtoi ten mung rai nga ai.
Dai ning gaw shawoi shaning na hta sadu shang lawm ai jinghpaw wunpawng myu sha ni grau law ai lam chye lu ai.Du sa ai yawng marai 300 jan re lam chye lu ai.
Ngai hugawng chyawm gaw bungli kyin taw majaw nlu du lawm kau dat sai.
Florida Jackson ville kaw nga ai hugawng a manang wa Maran hpau wung David sadu nna tsun dan ai hpe garan dat nngai law,sumla kaw mu ai laika buk gaw camp kaw na la wa ya ai Maran david a kum hpa rai sai.chye ju kaba sai yaw hkau David.Ndai laika buk a lam chyi myi tsun dan mayu nngai.United state nga myusha ni a hkringdat laika buk(Kachin Directory 2010-2011) rai nga ai.KAA (Kachin American Association) kawn kalajang ai lam chye lu ai.USA kaw nga ai state shagu na myu sha ni a address hte contact Numbor ni mu lu nga ai,Naw ku hpung,Myusha hpung yawng a hkring dat ni mung lawm nga ai.Ngai hugawng zawn USA nnan du ai ni a matu na chying wa akyu rawng nga mali ai.Buga hkan e tam shamat kau , gara de du mat wa sai nchye ai manang ni hpe ndai laika buk hta bai mu tam la ai hku re.KAA hpe mung grai chye ju dum sai lam shana mayu nngai law.Htawm hpang de ndai hta grau ai myu sha lam hta myu sha ni yawng shang lawm shakut nga ga law.


text:
Tuesday, September 15, 2009
Maigan mungdan de du nga ai manang wa Myu Tsaw hpang de shagun laika,
Tsaw ra hku hkau dik ai manang wa Myu Tsaw hpang de ndai laika hte hkrum shaga dat lu n ngai. Manang wa Myu Tsaw ngwi pyaw hkam kaja ai hte seng ang ai magam bungli ni hpe gun hpai shakut shaja nga na hpe kam ai. Anhte buga de nga ai Myu Sha ni yawng mung ngwi pyaw hkam kaja let sha, tinang hte seng ang ai magam bungli ni hpe n hprai ai sha gun hpai nga ga ai.
Manang wa Myu Tsaw e, Manang wa a Myu hpe tsaw ra ai myit, Mungdan hpe tsaw ra ai myit ni hpe chye lu ai majaw na chying wa kabu myit dik la n ngai, n gun mung lu ai. Manang wa a Myu tsaw, Mung tsaw ai myit masa ni, Manang wa a Myu hte Mungdan n tsa mu mada ai ningmu ni hpe Internet website hkan ya sha sha mu lu ai, grai kaja ai lam ni re.
Rai tim Manang wa Myu Tsaw e, Manang wa a Myu tsaw Mung tsaw ai myit masa ni shai taw nga ai hpe mung mu lu ai. Myu hte Mungdan hpe nau tsaw ra ai myit nau kaba ai majaw rai na re shadu ai. Manang wa a Myu tsaw Mung tsaw ai myit masa ni lam numshe de loi shang taw ai hpe mu lu ai. Dai hpe shading sharai kau dat yang jet ai Myu tsaw myit majing byin wa na re hpe kam ai.
Mungdan kata Myu hte Mungdan a matu magam gunhpai shakut shaja nga ai Ningbaw Ningla ni hpe hkrai mara tam shagun nga yang gaw anhte a Mung dan galoi mung lawt lu lam mu na n re. Ta tut shakut shaja nga ai Ningbaw Ningla ni hte magam gun ni yawng mung Myu hte Mungdan a matu nga n-na gun hpai ap nawng nga ma ai hpe mu lu ai. Shang Lawt nga hte maren Myu hte Mungdan lawt lu na lam hpe n sim n sa shakut nga ma ai. Magam gun ni yawng mung grai chye grai chyang dum na gun hpai nga ai gaw n rai na ma ai, Myu Sha ni a matu, Mung Dan a matu myit n-na gun hpai shakut nga ai ni she rai na re hpe kam ai. Nang, Ngai zawn sha shanhte mung shing gyim masha, sha re ai majaw ra rawng gawng kya ai lam ni nga na gaw lata lahtum n shut nga na ma ai. Shanhte a ra rawng gawng kya ai lam ni hpe sha tam mara shagun taw nga yang gaw hpa lachyum pru na n re. Anhte a Myu Sha ni hte Mungdan mung lawt lu wa na n re.
Dai ni na aten, anhte a Myu Sha ni hte anhte a Mungdan lawt lu na lam grai a hkyak nga sai re. N dai zawn lawt lu na lam hta myit hkrum gahkrin gum din na grai nan ra a hkyak nga sai. N law la ai anhte a Myu Sha ni myit hkrum gum din ai lam n nga ai sha nang shoi nang sha nga n-na shada mara shagun hkat nga yang Myu Sha hte Mungdan lawt lu na lam hta grau grau hkrat sum wa maga de sha re. N dai zawn Myu Sha ni shada n ru n ra byin hkra mung Maigan ni sumprat dawk bang taw nga ai hpe mung dum shai nga ga.
Dai majaw manang wa Myu Tsaw e, ta tut magam gun hpai nga ai ni hpe htaw ra le ra nga mara n sha gun nga ai sha, gara hku galaw sa wa yang awng dang na, gara masa, gara ladat hku galaw yang main a ngu ai ni hpe mahtang hpaji jaw la ga, garum shing tau la ga ngu mayu ai re. Dai rai yang she Magam gun nga ai Ningbaw ni mung n gun lu nna Myu Sha lam hpe grau grau awng dang ai hte gun hpai lu na re.
Manang wa Myu Tsaw e Myu Sha ni hte Mungdan lawt lu na lam hta shada nang shoi nang sha n nga ai sha myit hkrum myit ra ai hte lahkrip ra ra jawm shakut sa wa ga. Dik na hpa mi n lu garum ai rai tim tatut magam gun hpai nga ai ni a matu kyu hpyi ya ai garum shingtau mat wa ga ngu tsun mayu ai re.
Hku hkau ai manang wa Myu Tsaw myit mang galaw sa wa ai lam ni yawng awng dang lu u ga.Anhte a Myu Sha ni hte Anhte a Jinghpaw WunPawng Mung dan mung lawan lawt lu u ga.
Manang wa,
Mut Tsawm
11 Sept, 2009
muttsawm@gmail.com
Manang wa Myu Tsaw e, Manang wa a Myu hpe tsaw ra ai myit, Mungdan hpe tsaw ra ai myit ni hpe chye lu ai majaw na chying wa kabu myit dik la n ngai, n gun mung lu ai. Manang wa a Myu tsaw, Mung tsaw ai myit masa ni, Manang wa a Myu hte Mungdan n tsa mu mada ai ningmu ni hpe Internet website hkan ya sha sha mu lu ai, grai kaja ai lam ni re.
Rai tim Manang wa Myu Tsaw e, Manang wa a Myu tsaw Mung tsaw ai myit masa ni shai taw nga ai hpe mung mu lu ai. Myu hte Mungdan hpe nau tsaw ra ai myit nau kaba ai majaw rai na re shadu ai. Manang wa a Myu tsaw Mung tsaw ai myit masa ni lam numshe de loi shang taw ai hpe mu lu ai. Dai hpe shading sharai kau dat yang jet ai Myu tsaw myit majing byin wa na re hpe kam ai.
Mungdan kata Myu hte Mungdan a matu magam gunhpai shakut shaja nga ai Ningbaw Ningla ni hpe hkrai mara tam shagun nga yang gaw anhte a Mung dan galoi mung lawt lu lam mu na n re. Ta tut shakut shaja nga ai Ningbaw Ningla ni hte magam gun ni yawng mung Myu hte Mungdan a matu nga n-na gun hpai ap nawng nga ma ai hpe mu lu ai. Shang Lawt nga hte maren Myu hte Mungdan lawt lu na lam hpe n sim n sa shakut nga ma ai. Magam gun ni yawng mung grai chye grai chyang dum na gun hpai nga ai gaw n rai na ma ai, Myu Sha ni a matu, Mung Dan a matu myit n-na gun hpai shakut nga ai ni she rai na re hpe kam ai. Nang, Ngai zawn sha shanhte mung shing gyim masha, sha re ai majaw ra rawng gawng kya ai lam ni nga na gaw lata lahtum n shut nga na ma ai. Shanhte a ra rawng gawng kya ai lam ni hpe sha tam mara shagun taw nga yang gaw hpa lachyum pru na n re. Anhte a Myu Sha ni hte Mungdan mung lawt lu wa na n re.
Dai ni na aten, anhte a Myu Sha ni hte anhte a Mungdan lawt lu na lam grai a hkyak nga sai re. N dai zawn lawt lu na lam hta myit hkrum gahkrin gum din na grai nan ra a hkyak nga sai. N law la ai anhte a Myu Sha ni myit hkrum gum din ai lam n nga ai sha nang shoi nang sha nga n-na shada mara shagun hkat nga yang Myu Sha hte Mungdan lawt lu na lam hta grau grau hkrat sum wa maga de sha re. N dai zawn Myu Sha ni shada n ru n ra byin hkra mung Maigan ni sumprat dawk bang taw nga ai hpe mung dum shai nga ga.
Dai majaw manang wa Myu Tsaw e, ta tut magam gun hpai nga ai ni hpe htaw ra le ra nga mara n sha gun nga ai sha, gara hku galaw sa wa yang awng dang na, gara masa, gara ladat hku galaw yang main a ngu ai ni hpe mahtang hpaji jaw la ga, garum shing tau la ga ngu mayu ai re. Dai rai yang she Magam gun nga ai Ningbaw ni mung n gun lu nna Myu Sha lam hpe grau grau awng dang ai hte gun hpai lu na re.
Manang wa Myu Tsaw e Myu Sha ni hte Mungdan lawt lu na lam hta shada nang shoi nang sha n nga ai sha myit hkrum myit ra ai hte lahkrip ra ra jawm shakut sa wa ga. Dik na hpa mi n lu garum ai rai tim tatut magam gun hpai nga ai ni a matu kyu hpyi ya ai garum shingtau mat wa ga ngu tsun mayu ai re.
Hku hkau ai manang wa Myu Tsaw myit mang galaw sa wa ai lam ni yawng awng dang lu u ga.Anhte a Myu Sha ni hte Anhte a Jinghpaw WunPawng Mung dan mung lawan lawt lu u ga.
Manang wa,
Mut Tsawm
11 Sept, 2009
muttsawm@gmail.com
Posted by htingnaikkachin at 12:39 PM
Labels: Ga Shagawp(Pome)
No comments:
Subscribe to: Post Comments (Atom)


text:
September (26) bat Masum
Wunpawng Mungdan Shanglawt Asuya Dingdung Ginwang Ginjaw Masat (1) Dap Ba Daju kaw galaw ai NMAI HKAWNG JAK CHYWI sharin hpawng yu poi lamang hpe September (25) ya shana mga hkying (4:00PM) ten hta galaw la lu sai lam shiga na chye lu ai. N dai Jak Chywi Sharin Hpawng hta Masat (1) Dap Daju na magam gun ni shawng lawm sharin hkam la lai wa sai lam, Jak Chywi jawng hpaw sharin ai a yaw shada lam gaw Wunpawng Mungdan Shanglawt Asuya magam gun ni kawn magam gun hpai nga ai laman Magam Dap hpe tinang chye ai Jak Chywi hpaji hte Dap shawa bu hpun na matu hpyen hkring ni hpe chywi shapraw madi shadaw lu na matu hte Magam Dap kaw na hkring sa wa ai shaloi mung tinang kun dinghku a kan bau bungli langai byin ta lu na matu yaw shada let ya na zawn sharin ya ai lam hpe na chye lu ai. Ndai Jak Chywi Jawng Yu Poi lamang hta Dap Dung Ginwang Ginjaw Uphkang Du hte magam dap shagu na Du Salang ni sa du shang lawm lai wa sai lam hpe mung na chye lu ai.


text: Karai shaman ya ai atsam ningja ni prut pru dandawng wa na matu, jawngma ni nan shanglawm bawngban hkaja ai ladat hpe jai lang nga ai. Hkaw-tsun bawngban lamang ni (Public Lecture, Seminar, Dialogue, Debate) hte English hta n-ga machye machyang hpan law law hpe sharin ya nga ai. Jawngma ni nan masing (Project) gran nna galaw ai shamu shamawt lamang ni (Student Activities), lata tut magam makan bungli shachyen ai ladat (Internship, Community Service), Jawngma-Sara marai langai hpra (One-to-One Consultation) bawngban hpaji jaw ai ladat hte jawngma ni a atsam ningja sharawt ya nga ai.


text:
Myen mung Rahkai mungdaw na sau hpe pipe dumdawng hte ginlen shalai ai Miwa mung Yunnan mungdaw de no.1 lang du wa sai re.
Rahkai panglai kaw nna, Myen mung sinna Miwa jarit du hkra deng 882 jan (1,420 km) gang ai re. Ndai gaw Myen-Miwa yan a dat nsa (gas) hte sau (oil) ginlen masing a daw chyen rai nga ai.
Ndai sau katsing (crude oil) gaw May 19 ya shani Miwa ga jarit de du ai re lam, Miwa asuya shiga ni hta tang madun ai re.
Sau pipe lam daw chyen gaw Lahta Sam mung (Kachin Sub-state) kata, Wunpawng Mungdan Shanglawt Hpyendap, KIA, Dapba 4 ginra hpe lai dit nna Miwa ga jairt Shweli de lai shang ai re.
Shweli kaw nna sau shadu jak nga shara Anning mare de du hkra deng 403 jan (650 km) naw ginlen la ra ai lam chye lu ai.
Ya ginlen la ai Myen sau hpe Miwa mung Sinna Dindung Daw ginra ni hta madung dut shabra jaw na rai nga ai re.
Myen mung na sau no.1 lang ginlen du wa ai video sumla hkrung hpe May 22, daini na Miwa asuya Xinhua shiga hta mung tang madun ai hpe mu lu ai.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
MYOTHIT DE MYEN HPYEN N GUN (400) JAN DU
Labels: Jinghpaw Mung Shiga
3 comments:
- wunpawngsaiga said...
-
hpa wa mi rai rai anhte maga karia lawm ai. jinghpaw kasa hpe karum hpyi mayu ai lam nga ai. chyeju hte ya ngai tsun ai ga n dai ni hpe tinang hte hkau ai manaw manang ni hpe ma tsun dan ga. ngai gaw hpa gaw n chye ai raitim ya anhte myu sha ni hta byin nga ai mayak mahkak hpe yu yu yang anhte myu sha ni hta mara law law nga ai. hpa majaw nga yang moi lai wa sai ten ni hta anhte myu sha ni gaw karai hpe malap nna nam hpan malu masha, n se n sa ai hta sha pyaw lai wa sai.Ya dai ni anhte myu sha ni n dai daram karai kaw hpyi jahtau taw tim majan sim mat ai lam n nga grau grau na she sawng wa nga ai.Anhte myu sha ni moi lai sai ten karai a shaman chyeju hpe n gawn n sawn re nga lai wa sai.Ya ten hta shada mara shagun hkat taw na ten n re sai. Dai majaw anhte myu sha ni yawng moi lai wa sai ten hta shut sai ai yu bak mara a matu yawng mara raw kyu hpyi yang kaja na re ngu myit lu ai. myit n daw ai sha kyu hpyi nga ga law. Luka 18 : 1-8 ndai chyum laika hpe myit masin hte hti yu ga law tsawra ai wunpawng sha ni e..
- May 1, 2012 at 9:47 PM
- hkunman said...
-
Jinghpaw Kasa e..KIO.KIA. hte Jinghpaw Wunpaw Myusha yawng hpe tsun ya rit, Myen TSADAN 1000000.lung wa tim MADU YESU HKRISTU HTE KAWA GOD, a.mying ning sang hta KAMHPA,KAMSHAM, ai lam MYIT MADA MANOI AI LAM hkum sha yawm GOD. Anhte myu sha ni a-KAMSHAM ai Myit masin hpe chyam dinglik yu ai, she re,Hkrit ai myit ,Myitru ai,Ung ang ai myit n-jaw da ai,MYIT MASIN MAHKRA hte KASHAM ,MYIT MASIN MAHKRA hte MANOI U, TAM NGA U,MADU YESU HKRISTU HTE KAWA,GOD, A- HPUNG SHING KANG HPE SHADAN SHADAWNG NA MATU RE.
- May 1, 2012 at 11:51 PM
- hkunman said...
-
MYEN TSADAN,5000000000,lung wa tim, HKYE HKRANG LA AI, MADU YESU HKRISTU HTE KAWA, GOD,HPE MAHKAWN MANGOI,SHAKAWN SHAGRAW, KYU HPYI N-ZIM AI SHA GAP TIK TIK RAI NGA MU,KA MANAWT LET GOD, HPE CHYEJU SHAKAWN NGA MU.
- May 2, 2012 at 12:00 AM


text:
Shingni bungli hpe galaw ai myitrum ni pawnghpawm nhtawm Hpyen yen tsin yam hkrum ai ni hpe garum la na matu Myitkyina Manau Wang Chyinghka Kaba shawng kaw May (10 ) ya shana ground show galaw ai lam chye lu ai.
Ground Show lamang hta lai wa lai sa hpu-nau ni hpe hpyen yen tsin yam hkrum ai saidaw sai chyen hpunau ni garum la ga ngu ka shakap tawn ai lata gam ndau laika hpe garan nna shada myit jasu hkat ai lam re nga nna shanglawm ai Yungwi Shadang Lama Sut Gun tsun ai.
Alu ja gumhpraw hpe hta Shingyin la lu ai n-ga Hkang hpu nau langai N-gu Buk (50) sa du garum jaw ai lam nga ai hte dai shinggyin la lu ai alu ni hpe May (11)ya shani Myitkyina Jaw masat kaw hpyenkoi yen nga ai Awng lawt hpyenyen mung shawa ni hpe wa du garum lu sai nga nna mung matut tsun ai.
Ndai zawn re lamang hpe muklum kata kaw shara htawt nhtawm Jinhpaw mung kaw nga ai kaga Ru-di amyu sha yawng hpe mung chye na shangun mayu ai myit jasu lamang re lam hte lamang hta Myitkyina muklum kaw nga nna shingni magam bungli hpe galaw nga ai shingni ni marai 20 jan sa du shanglawm ai re hpe mung chye lu ga ai.


text:
Chyum Laika hta Mu lu ai Rawt Malan ai Lam
(Revolution from the Biblical Perspective)
Saulang Ting Ying (KTC)
Dai ni, nang ngai anhte Wunpawng myu sha, Wunpawng sai jet ai ni rai yang gaw, Jinghpaw Wunpawng Mungdan a rawt malan ai 53 ning hpring wa ai ten nhtoi hta nang ngai a myit kraw hta lama ma hpe gaw amyu hte mungdan a matu daw dan na sai ngu kam ai. Lama ma hpe gaw daw mung daw dan ra nga sa ga ai. Hpa majaw nga yang, Wunpawng mungdan du daw sai hkaw hkrum ai ten ladaw ni mung grai nan na mat nga sai. Anhte Wunpawng myu sha ni a sari sadang (Identity) mung maw lanyet chye ai shinggyim hpunau sata wa a ta hta hkrak sum wa nga sa ga ai. Grau nna dai ning na rawt malan nhtoi gaw anhte rawt malan let lai ra nga ga ai. Anhte rawt malan nga ai gaw hpa rai kun? Karai Kasang gaw rawt malan ai lam hpe ra ai, myit dik ai Karai rai kun? Dai ni Chyum Mungga gaw anhte hpe hpa tsun nga ai kun? Ngu ai gasan ni hpe dai ni Wunpawng Mungdan rawt malan n htoi hta kalang mi bai myit yu let, Mungga hta ngang ngang tsap sa wa ai amyu tai ra nga ga ai. Hpa majaw nga yang, Karai Madung tawn ai mung masa (Theocentric Politics), hte Karai Up Hkang mung masa (Theocracy Politics) sha anhte Wunpawng mungdan Wunpawng myu sha hpe hkye shalawt na lam re.
Rawt Malan Hpe Hpang ai Karai Kasang (God started revolution story)
Dai ni anhte shinggyim myit hta rawt malan ai ngu tsun yang, n hkru ai wa, n kaja ai wa gumlang roi rip ai wa ngu htai chye nga ai. Rai yang, Karai Kasang gaw hpa majaw rawt malan hpe hpang a ta? Kanang na hpang a ta? Hpa majaw hpang a ta? Ningpawt Ninghpang laika hta na, Hpan tawn hpanda ai lam hpe yu yang, Karai Kasang gaw Adam yan Eva hpe ngwi pyaw ai hte Edin sun hta nga shangun na ahkang jaw da nu ai. Shan yan gaw wang lu wang lang lata nga na ahkaw ahkang (Freedom, Freedom of Choice) hpe mung lu nga ai. Lani mi na aten hta, n myit mada ai sha Sata wa gaw Lapu hkrang dagraw nhtawm Eva kaw sa wa nu ai. Eva hpe Karai Kasang n sha shangun ai Namsi hpe sha na matu gunglau nu sai. Eva mung Lapu a maw lanyet ai kata hta hkrat sum mat wa sai. Eva gaw Adam hpe bai gunglau ai, dai hta Adam mung bai hkrat sum mat nu ai. Karai Kasang a ga hpe Adam hte Eva la le kau nu sai. N teng n man ai, n jaw n ang ai hpe galaw kau hkrup nu sai. Ndai mabyin gaw Karai Kasang a rawt malan ai hpe hpang dat na matu lam langai rai wa nu sai. Karai Kasang gaw n teng n man sai, n jaw n ang sai hpe mu sai hte maren majoi ga man n lu nga sai. Karai Kasang gaw teng man ai hpe tsaw ra sai hte maren n teng n man ai hpe rawt malan kau nu sai. Dai gaw Adam yan Eva hpe Edin sun kata na shapraw kau ai lam re. Ndai gaw Karai Kasang gaw teng man ai wa re ai hte maren n teng n man, n hkru n shawp ai hpe ninghkap rawt malan hpang dat sai lam re. Anhte Karai Kasang a Hkrang bung sumla ni mung Karai Kasang zawn sha tengman ai hpe tsawra let, n hkru n shawp ai lam hpe rawt malan ra nga ga ai.
Chyum laika hta n hkru n shawp ai hpe mu let teng man ai hku rawt malan ai masha law law hpe mung mu lu nga ai. Dai hta dai ning na rawt malan n htoi hta gaw, grau nna amyu hte mungdan a matu shakut dating nga ai myu shayi ni yawng hpe shagrau let mung, kaga amyu shayi ni yawng hpe myit dum let myit sharawt ai hku nna mung; Chyum laika hta mu lu ai, tengman ai lam hku rawt malan ai num lahkawng rai nga ai Deborah hte Yaela a lam hpe tsun dan let Karai Kasang dai ni anhte Wunpawng myu sha ni a rawt malan nhtoi hta anhte Wunpawng myu sha ni hpe tsun nga ai lam hpe len shalai mayu nngai.
Deborah hte Yaela Yan a Rawt Malan Masa (Tara Agyi Laika 4:4-24)
Tara agyi laika na shawng ningnan daw gaw Num Lahkawng a lam hpe madung tsun nga ai. Dai num lahkawng gaw Deborah hte Yaela re. Deborah gaw shi a aten hta Langai sha re ai Num Tara agyi re. Yaela gaw Jabin Hpyen Luk Suk a Hpyen Jau Bu Sisera hpe sat ai Num re. Ndai num lahkawng yan gaw Shanhte a aten hta ahkyak ai lami hku nna asak hkrung lai wa sai sha n ga, Shanhte a sak hkrung lam, arawn alai hte shamu shamawt ai lam ni gaw dai ni na Num ni a ntsa du hkra mung ka-up ka-hpwi, sharin achying ya ai lam ni nga ai.
Deborah a Rawt Malan Masa
Chyum laika ting hta, masha law law a myit hkrum myit ra ai (Democracy) hte mung masa (Political Position) hku saw dik ai shara hta tsap ai num langai sha re ai gaw, Deborah re. Deborah gaw Lapidoth ngu ai mying n dan hkung ai la langai a madu jan re. Karai Kasang hta nga ai Deborah a makam masham gaw Israela ni a n-gun tai wa sai re. Karai Kasang hpe myit masin mahkra hte kam sham ai a majaw Deborah gaw Ningbaw ningla langai hku tsap wa lu ai hpe chyum laika hta mu lu ai.
Majan hta Deborah Ningbaw nbyin wa shi ai shaloi, shi gaw Nta bungli galaw (nta galaw) ai wa re. shi a nta gaw Ramah hte Bethel lapran lam ntsa hta re, dai gaw Ephraim mungdan bum hta rai nna Sanlun hte Ma-un hpun ni law htam tu nga ai shara re. Dai Ma-un hpun npu kaw Deborah gaw shi kaw du sa wa ai masha ni hpe n-gun jaw hpaji jaw ai lam (counseling) galaw ai re. hpaji jaw, n-gun jaw ai (counselor) langai hku nna, Majan zim ai simsa ten hta, Deborah grau mying dan hkung wa ai re, raitim shi a majan kata na grau htum ai magam bungli hte majan kata kaw shi a myu sha ni hpe woi awn ai lam a majaw mung shi mying dan hkung ai re. Deborah gaw Isreala Hpyen Luk Suk a Ningja hpring ai Hpyen ninghkring Barak hpe shi a Kedest kaw nga ai nta kaw nna N-gun jaw madi shadaw ai lam hpe galaw wa nu ai. Deborah gaw shi Jabin ni a hpyen jau bu Sisrera hpe n hkrit ai lam Barak hpe chye shangun wu ai.
“Tabora bum de lung wa su” ngu nna Tara Agyi Laika 4:6 hta Deborah gaw hkrit gari ai lam tsep kawp n nga ai sha Barah hpe tsun wu ai. Dai hpang 4:9 hta gaw, Deborah bai tsun ai gaw ngai mung nang hte rau teng teng sa na nngai, Yehowa gaw Num sha a lata hta Sisrera hpe bang kau nu ai. Dai num gaw Chyum laika ting hta, masha law law a myit hkrum myit ra ai hte mung masa hku saw dik ai shara hta tsap ai num langai re ai.
Deborah a character (arawn alai) hpe summarize galaw yang;
Nta kata kaw bungli galaw ai num: Deborah gaw Tara dara ai tara agyi n rai shi ai shaloi Nta kata kaw kangka ai hte bungli galaw ai num re.
Ga gale ya ai num: Deborah gaw Myihtoi langai re, Masha ni yawng a matu Karai Kasang matu Ga shaga ya ai wa re.
Dawjau apnawng ai num: shi gaw Isreala ni hpe Tara dara ai.
Shaga ai num: Barak hpe shaga ai hte shangun sa dat ai wa re.
Matsun madun ai num: “Tabora bum de lung was u” ngu ai gaw majan dang na matu matsing kaba re.
Magam bungli rau galaw ai num: Deborah gaw Barak hte rau majan pa hta sa ai, shawng lam hta Barak gaw Deborah hpe ra ai majaw re.
Myit jasu ya chye ai num: “dai nhtoi a matu shakut u”, Deborah gaw la ni hpe majan hta shakut shaja ai hte gasat gala na matu myit jasu ai.
Awng dang ai num: “Sisrera ai magam hkrak sum ai” Shi a hkaw hkam hkaw seng lam gaw nhtoi nlang hte hta matut nga ai.
Sha lawt ai num: Jabin ni hkrak sum ai du hkra, Israeala ni shang lawt ai ten du hkra, Deborah gaw shi a magam amu hpe n jahkring kau ai.
Yaela a Rawt Malan Masa – 4:17-22, (5:24-27)
Yaela a arawn alai hte galaw ai lam ni gaw, Deborah hte gasat gala ai, makawp ninggam galaw ai hte Jabin hpyen luk suk a hpyen jaubu kaba Sisera hpe sat ai lam hta mu lu ai. Shi gaw shi a aten hta na magrau grang ai num langai mi re. Deborah hte Yaela yan hpe dai aten na magrau grang ai masha (Hero) ni hku nna kalang ta mu lu ai lam gaw myit shang sha na zawn re ai lam langai mung re. dai aten hta Hka Nan myu sha ni gaw, Jabin ni a woi awn ai npu hta nga nna Hkawhkam Hezor hte Sisera a npu hta Isreala ni nga nga ma ai re. Sisera gaw majan sum wa nna, Yeala a ginsum kata hta shimlum lam wa la taw ai ten, Yaela gaw Ginsum kaw na Mailak Sumprat hte Sisera yup pyaw nga ai ten sat kau nu ai. Tara Agyi 9:54 hta gaw, Num ni sat ai wa hpe hkrum ai wa gaw disgrace re (n grin n dan ai) lam re ngu tsun ai. Raitim ndai kaw anhte mu lu ai lam gaw Yeala gaw shi hkum shi n-gun la, let ndai Sisera hpe sat let shi a masha ni hpe makawp maga ai lam hpe galaw ai. Rawt Malan ai magam bungli hpe Yaela galaw nu ai.
Deborah na shakawn ai mahkawn ga hta, Yeala hpe shakawn shagrau ai lam mu lu ai. Yeala a galaw ai magam bungli hte seng nna Deborah tsun ai Sisera a lam gaw “Num a lagaw nhpang hta hkrat sum ai wa”, ndai lam hta mu lu ai gaw Sisera gaw Yeala hpe Roi rip na hkyen ai wa re. Hpyen la langai mi gaw num sha langai a ginsum de shang wa ai lam gaw dai num hpe jamjau jaw na matu re. Deborah a mahkawn hte shakawn ga hta “ Num law law a lapran Yaela shaman hkrum u ga”, dai lam gaw Yaela a magrau grang ai num re ai lam hpe shadan dan ai re, Isreala amyu shayi sha ni yawng mung Yaela hta hpung shingkang danhkung nga ai. Isreala amyu shayi sha ni hpe prat ningnan a matu myit mada shara jaw ai, dai myit mada shara gaw la ni roi rip ai a npu kaw na shalawt dat ya lu ai, la ni roi rip ai npu hta matut na n nga sai ngu ai myit mada shara jaw ai.
Deborah hte Yaela yan a Rawt Malan Masa hpe Dinglu Maram Yu ai lam
Htung tara masa hku gaw, num ni a bungli gaw Nta bungli galaw ai hte ma ni hpe woi ai bungli re. Num ni gaw nta shinggan na kaga ganawn mazum lam hte kaga bungli ni hta shang lawm lu na matu ahkaw ahkang n lu ai ni rai ma ai. Raitim, dai ni anhte ni gaw htunghking manat ai, htunghking hte jum tek da ai kaw n rai sai sha htawt sit mai ai mungmasa mungkan hta nga nga ai ni rai sa ga ai re.
Anhte ndai zawn galai shai ai mungkan hta nga ai dai ni na anhte ni a arawn alai ni, myit jasat ni mung galai shai nga ra sai re. Ndai hta tsun mayu ai gaw, n kaja ai arawn alai myit jasat hpe tsun mayu ai re. Dai ni anhte wunpawng mungdan hta mungmasa lam hta shang lawm ai num ni gaw n nga ai daram pyi re. Ndai gaw ahkaw ahkang kaba tat sum ai lam mung re. Deborah gaw num ni mung mungmasa lam hta atsawm sha woi awn lu ai ngu ai hpe madun ai ga shadawn langai re.
Yaela gaw ram ram hpaji rawng ai wa re. hpaji rawng ai hte shi hkum shi makawp maga lu ai num re. Yak hkak kyin dut ai ten, kaja hkrak dik ai hpe gwi gwi dawdan chye ai num re. Ndai zawn, anhte ni mung mungmasa yak hkak ai lam, hkum shan roi rip hkrum ai lam, Dut sha hkrum ai lam ni a lapran kaw nga nga ai ten, anhte ni mung Yaela zawn Dip sha hkrum ai lapran hte garan ginhka hkrum ai lapran kaw nna awng dang lu ai zawn dai ni na anhte num ni mung gwi gwi tsap let awng dang lu ai ni tai ra ga ai. Ndai lam ni hpe myit dinglun yu yang, Deborah hte Yaela gaw teng man ai hpe tsawra let n jaw n ang ai, n hkru n shawp ai hpe gwi gwi rawt malan ai Laklai ai num yan re ai ngu hpe atsan sha mu lu ga ai.
Kachin ni a Rawt Malan ai Lam (The Kachin’s Revolution)
Chyum masa hta mu lu ai gaw, tengman ai hpe tsawra ai ni yawng gaw rawt malan ningbaw ni re. Kadai hpe rawt malan ai ni rai ta? Dai ni anhte teng sha rawt malan ra ai wa gaw Satan hpe re.Teng man ai hku nna n teng n man ai, n hkru n shawp ai hpe gasat gala ai lam gaw Satan hpe gasat gala ai lam re. Dai nga yang, dai ni anhte hpunau myen ni hpe gasat gala ai, rawt malan ai lam ni gaw, tengman ai lam rai kun, jaw ang ai lam rai kun? Yawng a myit hta myit nga na sai. Masha hpe gasat ai ngu sha myit la hkam la let gasat nga yang gaw anhte gaw teng man ai hku rawt malan ai ni, Karai Kasang a rawt malan masa hte nhtan shai ai ni tai wa na re. Dai ni anhte gasat ai gaw masha hpe n ju nna gasat ai, rawt malan nga ai ni n re. Anhte gasat ai gaw n mu lu ai shanhte a Satan matsing hpe gasat gala rawt malan ai re. Tengman ai hpe tsawra let rawt malan nga ai re. Ndai lam hpe chye yang dai ni anhte Wunpawng myu sha ni gaw Karai Kasang nan hpangda sai Satan, n hkru n shawp ai hte n teng n man ai hpe rawt malan ai labau hpe matut nna gunhpai shachyaw ai amyu sha ni tai wa na re. Dai gaw Karai a myit ra ai lam hte anhte mungdan anhte up hkang lu na matu ahkyark dik ai lam re. Dai ni Wunpawng mungdan hta nga ai wunpawng myu sha ni yawng mung Mungga hpe chye ai rai yang, Tengman ai hpe tsawra ai rai yang, Karai Kasang hpe teng sha tsawra ai rai yang gaw ndai teng man ai rawt malan hkrunglam hta shang lawm ra nga sa ga ai. Dai gaw mungkan hta shinggyim masha langai tai ai ngu ai hte tengman ai Karai hpe kam sham ai wa langai a manu shadawn jikna rai nga ga ai law. N hkru n kaja ai, n teng n man ai Satan wa a kasha ni hpe Edin Sun hte bung ai Karai jaw ai wunpawng mungdan kaw nna anhte Karai shaprat ai amyu ni yawng rau rawt malan shachyut gau kau sa ga lol…


text:
Ga san: Kata Jau Ginwang, Naba mare kaw na, Sara Joseph Jangma Htoi Wa a Ga san hta - Kashu kasha ni kanu kawa ni hpe myit masin pawt nna ta du ai, Zingri ai, dai hpang mara raw Chyoipra hkum bai hkam ai, kaning ngu ai baw rai na kun?
Ga htai: Anhte a buga hta masha ni makau grup yin, bai grau nna gaw bukda ni a sharin shaga ai hta rawng ai gaw Kanu Kawa hpe e Karai daw langai mi hku nna tsawra hkungga madat mara bau sin ra lam, kashu kasha ni kaw lit nga ai hpe matsun sharin ya ai.
Anhte a Nawku hpung hta gaw Kanu Kawa ni hpe tsawra hkungga madat mara ra ai hpe hkrak chye na loi dik ai hku tara kanu lam shi hta sharin ya ai. Tara Kanu lam shi hta na numbat mali hta rawng ai, “Na a prat galu u ga kanu kawa ni hpe hkungga lara di u. Bai masha ni hpe tsawra hkungga lara di ra ai lam hpe mung, ta du masin pawt ai nmai galaw ai hpe mung, tara kanu lam shi numbat manga hta rawng ai “na a manang wa hpe hkum sat hkum anu u.” Mahte a laika daw kaba 5 daw kaji 22 hta Madu Yesu tsun tawn ai, manang wa hpe raqa, mana ndai, pyi nmai tsun jahpoi ai. Lama dai zawn tsun jahpoi hkrup kau ai wa tara agyi a man e jeyang hkrum ging ai, bai daw kaji 25 hta matut tsun da ai, dai zawn manang wa hpe jahpoi asawng ai wa lama hkungga nawng na rai yang dai tinang jahpoi kau ai wa hpe tawngban lajin ra ai. Dai ngut ai hpang she hkungga nawng na matsun da ai.
Dai majaw kashu kasha ni gaw kanu kawa ni hpe tsawra hkungga madat mara ra ai. Ta du masin pawt hkum kajai myit hte pyi nmai shut ai. Tinang a chyinghkai kanu kawa ni hpe grau nna asak gawng kung wa ai shaloi njin n-ngut wa ai shaloi nmai kabai da ai, Nkaw nlaw nmai di ai, n-gun lagaw yawm wa magang, kashu kasha ni a makawp maga ai tsawra ai hpe ra magang rai nga ai.
Luka a laika 2: 51 hta rawng ai. Madu Yesu gaw Karai Kasang rai nga ninglen shingyim masha rai nga ai Joseph hte Maria a matsun ai npu kaw nga nna galu gaba kunghpan wa ai. Shagrit shanem ai hte madat mara ai. Ga Shaka Dingsa Jawjau laika hta rawng ai gaw loi hkrit hpa rai nga ai. Daw Kaba 20 Daw kaji 9 hta Madu Karai Kasang Israel masha ni hpe matsun ai gaw, “kadai raitim tinang a kanu kawa ni hpe matsa ai wa gaw si dam hkam la ging ai” nga ai.
Mahte a laika daw kaba 19 daw kaji 19 hta, Na nnu nwa ni hpe hkungga lara di u nga matsun da ai. Tinang a kanu kawa ni hpe tsawra hkungga madat mara na gaw yap rat na matsun sha nrai, moi de galaw lai wa sai, ya ya na prat hta mung hkran shatup nga ai, du na ra ai ahkying ten hta mung jaw taw nga na Karai a matsun sharin ai lam rai nga ai.
Kanu Kawa ni hpe ta du, masin pawt, aput angun nga ai ni, mara raw chyoipra hkum hkam ai gaw Karai Kasang hte shanhte a lapran she rai sai. Raitim galaw shut kau sai mara a matu, mara dan hpe gaw hkrak hkan galaw shatup ra ai.
Kanu Kawa ni hpe hkungga tsawra madat mara let shaman hkam la nga ga ngu, ndai hte hte htai ya lu nngai.
Htai ya ai – Wajau Patrick Zinwa Brang Di
University of Santo Tomas
Manila, Philippines.


text:
Myen a simsa dat kasa Salangg ni gaw ga rawng rawng hkawm ai n'gup gaw bawlaw lata gaw lagyaw ngu ai lachyum shapraw ai, la chyau chyau yang gaw sha, num chyau chyau yang gaw hka nga ai hte maren, la ga kalang dat lau ze kalang hkat nga ai lachyum zawn ga hpe grai sadi manu shadan nna shaga ra ai. Lani jan hta sha pyi simsa lam uhpung law law hte 6 lang bawngban ai ngu gaw lang shalaw nna namnak n'nga ai ga laban tsun hkawm ai hte maren rai nga ai. Kaja sha wa masing jahkrat tawn da nna dawdan galaw ai rai yang kalang mi hte sha mahkrun jaw jaw mahkyen jaw masing jahkrat nna bawngban shangut la mai ai re. Myen gaw bawsang law law hte simsa lam lu la hkra shakut hkawm nga ai gaw tinang galaw ai simsa lam hpe madi shadaw garum na matu ga kaba sawn hkawm ai hte bung nga ai zawn mungkan hpe sumpan hpraw ka laka grang tawn masu nna asan masu nga ai jan n'du ai masu n'dum galaw hkawm nga ai lachyum sha re.
Myen gaw teng simsa lam n'ra ai dat kasa ni hpe maram yu na chye mai ai zawn maga mi de ten garawt nna annau ni hpe masu hkalem nga ai, ten shama ga laban shaga nga ai, bawngban shagu hpyen masa grau shaja wa ai gaw myen a simsa lam n'ra ai kumla re hte myu shamyit masa re ngu asan mu lu nga sai. Ya hkyak hkyak simsa Slg. Awng Min wa gaw Thai mungdan kaw lani mi hte 6 lang simsa lam bawngban ai ngu gaw masu hkawm nga ai ga laban tsun hkawm nga ai hte maren sha re. Mungdan a la kaba ni teng, la du yang simsa lam ra teng yang ga laban law law tsun n'ra ai lang law law lang bawngban n'ra ai kalang dat anhte bawsang ginra kaw htu tawn ai hpyen dap dawm kau yang bawngban nra simsa lam lu chyalu re hte, teng simsa mayu ai lachyum rai na re. Jinghku kaja htingbu kaja langai hku teng nga mayu yang tsaw ra myit shawng madun ra ai hte simsa ai kumla hpe shawng hkrang shapraw ra ai, la kaba lachyum shapraw ra ai. Simsa lam hta hkra machyi chye ai mabyin mahkyen hpe shawng koi gam kau ra ai hte simsa lam hta hkra machyi chye ai ga manaw tsun shaga lam hte galaw sa wa ai mabyin ni hpe shawng koiyen kau yang she shada da kam hpa hkat nna simsa lam lu ai de shawng de myitmu myit hkut ngwi pyaw ai kumla hpe mu lu na re. Bawngban ai lang shalaw nna ga laban tsun nna moi na mau mwi dingsa hkai dan hkawm nga yang kara hku simsa lam ra ai ngu mai sawn na ta? Myen galaw shapraw nga ai sinat mahku sha a ngoi nga dingsa simsa lam hte naw tsan gan ra na sha re.
Ya hkyak hkyak Hpunau Rawang ni hpe uhpung ga garan hkra galaw ai gaw simsa lam teng n'ra ai kumla nan rai nga ai. Munghpawm shadang ta masat htu tawn lu sai RCSS/SSA-PPSS/SSA ni hte hpa rai gasat hkat ra ai kun? N'htang myit yu ra ai. Shaning 60 ning hkawt rawt malan gasat wa ai lachyum hpe kara mahtai shapraw la na kun? Mungkan hta dinghku majan galu dik ai mungdan langai hku hpa majaw naw tsap ra nga ai kun? Laknak lang nna rawt malan ai u hpung law dik ai mungdan langai hpa majaw tai nga ra ai kun? Shaning 60 ning jan ga laban tsun nna masha n'sawn ai hku nga lai wa ai, masu hkalem wa ai myen hpe hpa hpe madi shatai nna kam mai na ta? Shingna mu shingnyip yu nna pyi myen a kata lam hpe asan mu mai sai re.
1-Mungkan hpe simsa lam tara shang n'dau na hkrit ai.
2-Mungkan de kasu kabrawng hpung ngu nna n'dau shaprai kau na hkrit nga ai.
3-Mungkan de Panglung ga sadi hpe manu shadan nna mahta galaw sa wa na hpe hkrit nga ai.
4-Mungkan de munghpawm mungdan langai hku shapoi n'dau na hkrit nga ai.
5-Mungkan de hpyen majan hpe jahkring lam n'dau na hkrit nga ai.
N'dai zawn re masa kaba mu nga ai kaw myen hte hpa baw gabaw dat nna bawngban na ta?
2008 gawda ai hpe grai kalai ai kaw bawngban yang gaw shaning galu rawt malan ai arang kaba hpe lani jan hte kabai kau ai hte bung na re. Shada mahku mara hkungga lara lam n'nga ai kaw bawngban ai gaw myen a kata de myen a lahpran de magyi 2 a lahpran de du baw htu bang sa ai hte she bung na re. Ndai ram du, dating gasat wa saga ai matut gasat tik tik sha mai sai. N'dai ram lang bawngban wa yu saga ai, masa n'kalai shai ai kaw kara hku mung bawngban jahkrup n'mai sai. Lapran Salang ni hte jang htinglet jahkrup nna mahtai tam mung masa hpyen masa num shawn shaw yang she kaja na sai.
Baren Numraw
30/6/2012


text:
1861-1865 hta byin ai dinghku majan hta asak ap nawng mat wa sai share shagan ni hpe shagrau shaa masat masa ai lam re.1968 ning kaw nna galaw hpang wa ai .
No 1,No 2 Mungkan majan kaba hta Majan a majaw si mat ai ni hpe myit dum ai lam mung re.
1971 ning kaw nna gaw (P.L.90-363) daw dan minit hte maren Federal holiday hku nna 3 ya galaw na matu masat shagrin dat ai hte May shata hpang jahtum ngu na bat a bat langai ya shani Monday shaloi gaw Memorial day hku nna masat let, share shagan ni a lup ding lupwa de sa nna hkungga masat galaw ai lam,USA dawng hkawn hpe loi mi shayu jahkrat tawn da ai lam ni hpe galaw ma ai re.Gum San Magam Obama mung ya na zawn lup ding lup wa de sa nna hkrat sum mat wa sai USA share shagan ni hpe myitdum shagrau masat galaw ai lam ni hpe shi nan tatut woi awn galaw ai hpe mu lu ga ai law......By Lagwi Myu Lat


text:
Jinghpaw maumwi ni law law hta 'Manau' byin wa ai lam hpe 'U' ni kaw na sharin la ai re nga nna hkai ma ai. Jinghpaw or Chyinghpaw amyu ni dusat a npu de Mali Hku Ning-awn a prat hta nga lai wa yu sai. Dai kaw nna she Hkrang Hku Ning-awn gaw Nat ni a npu de bai woi shang nna Nat jaw sha ra sai. Sasana sara ni bai du nna Yesu a npu de shang wa ai gaw ya shaning 200 nhpring shi nga ai.
Mali Hku Ning-awn a prat hta, U ni Lagat si myin ai ten 'Manau' shawng dum nna she sha gaw, nga nna myit ma ai da. Raitim, Manau garai ndum ai ten kaw nna dai Lagat si hpe di sha taw masai lam chye lu ai. Rai timung, dai Lagat si hpe myit myi asim, simsa ngwi pyaw lam jahting nna nsha lu ma ai. Dai lam hpe shabyin ai gaw 'Informal Intellegence 'U Kataw' rai nga ai. Namsi nnan sha di sha hpang wa sai nga ai hte rau, U Kataw gaw 'hpyen -hpyen -hpyen' nga jahtau dat dat di wu ai. Shi gaw 'U Galang' sa wa ai hpe mu nna jahtau dat ai srai nga lu ai, shaloi kaga U ni ma hkra kalang ta 'sumwum' nam htat ai hpun kata de pyen shang mat wa wa rai nna asak lawt ma ai.
Raitim, dai U ni ma hkra gaw hpyen wa hpe galoi mung nmu mada yu ga ma ai. Dai majaw, U ni yawng gaw U Kataw hpe nju wa masai. Namsi atsawm nlu sha ai, hpyen kalang mung nmu yu ga ai, kajawng kaja chyu jahtau ai, sim sim sa sa sha na hpe dingbai dingna jaw ai, ngu nna zuphpawng hta 'Degree' jahkrat nhtawm U Kataw hpe 'Mung-nun' ga de gawt kau manu ai da. (Myen ni Meza de n kaja ai ni hpe sa kau ai zawn).
Dai hpang kaw nna gaw Lagat si ni hpe grai myit dik let tinang a sumtsaw ni hte shani tup kabreng let di sha ma ai da. Kade nna yang gaw, U ni langai hpang langai yawm wa sai, hpyen wa sa nna langai hpang langai rim sha nga ai hpe kadai mung nmu dat dat di mu ai. Hpun ting hta katsi katsang pyi byin wa sai. Mahkawn hkawn ai ni, dumba dum ai ni, yu ngwi shapyaw ai ni, mahkawn ka ai composor ni yawm wa jang npyaw wa masai. Dai shaloi she U Kataw hpe gawt kau ai myit malai lu nna, zuphpawng bai hpawng nhtawm U Kataw hpe gara hku bai shaga na kasa dat ma ai. U Kataw gaw Mungnun ga na shayi sha hte dinghku de nna dai kaw 'Kataw Taw-mung 'ngu ai Kataw hpe lu nu ai. Lagat Tu mare na U ni kasa dat nna sa shaga yang, ngai hpe 'shingma kaw ba nna woi la ai nrai yang nwa sana' ngu shalu ai da (dai ten nbungli hte mawdaw nnga shi nga ai). Zuphpawng kaw Kataw hpe ba na U bai lata ai shaloi, Ubyit kasha gaw ngai nan ba na re ngu yawng a shawng e rawt tsun ai da.
Ya Mung-nun ga na U Kataw hpe sa ba la ai shaloi, Ubyit kasha gaw Ma-u she gale mat hkra n gun dat nu ai (dai kaw nna dai ni du hkra Ubyit ma-u shingdu de kap mat sai). Lam lapran e nau ba nna hkring sa ai shaloi mung, hkin du yi kaw she wa hkring ang ma ai majaw, U Kataw a maidang kaw hkindu matsun ju ju nna sai she myang bai rai sai. (U Kataw maidang kaw ya du hkra amun hkyeng tu ai gaw dai masat masa wa re da). Dai kaw nna gaw, shanhte ni pyaw nga yu sai Lagat Tu mare de woi du wa masai hte, U Kataw gaw U ni yawng a matu hpyen sa wa shagu marawn ya nna asak shalawt ai amu galaw nu ai. Dai hpang kaw nna gaw, U ni yawng hkra langai mung nsi mat ai, n yet mat ai a ngwi apyaw hte lagat si hpe mung lu di sha masai majaw, Manau dum nna she sha hkra rai masai da.. Dai manau hpe Jinghpaw amyu ni kasi la nna dai ni du hkra U ni kaw na sharin la ai 'Manau' ngu ai hpe Wunpawng Jinghpaw amyu ni galaw nga ga ai.
Ya ndai mau mwi a jahtum hpe ginchyum dat yu ga. Wunpawng ginra gaw U Kataw nnga ai ginra zawn byin sai kun? U Kataw tai na matu Sinna ga de hpaji sharin nna bai wa kun ngu yang yawng hkra shim, bai nwa sai.
1. Hpung a U Kataw tai na matu mung, jawngma langai hpe dat dat, tawm hprang. Marai shi hpe dat dat yawng hkra mat mye, zim zam. Ndai lam hpe bai nhtang sumru yu nngai. Sasana sara Gies tsun da ai ga hte shi ka shana ai American Baptist Mission Ginjaw de ka ai Jinghpaw ni a lam hpe, 'Gies devoted himself to providings Englsih education for his few Kachin students, they would have gone in to high paying jobs in Lower Burma'. 1896 hta Asuya ni Anglo-Vernacular jawng hpaw wa ai shaloi, Jinghpaw ningbaw ni, anhte mung jawng ra ga ai ngu hpyi ai hpe Sasana sara ni gaw nhpaw ya ai. Dai ten hta English jawng Anglo-Vernacular jawng hpaw ya jang, laika chye wa ai hte tinang a buga de nwa ai sha lawu ga de hkrai tawm hprang rai na re, ngu myit ai hpe ya du hkra jaw dum ma ai. (See..Tegenfeltd, Acentury of Growth, 1974, p. 391.)
2. Ramma tinghkrai shakut shaja ai sak hkrung lam mung dai hte nau nshai nga ai. Maigan du sai kaw nna bai wa na yup mang grai mang tim shanhte hpe dun da ai sumri ni hpe n gang di lu ma ai. Dai majaw, amyu myu ga baw hte asak shalai nna kan bau hkawm nga ma ai. Maigan ga de ndai zawn pru hkawm mat wa ai gaw, amyu wunpawng a galu kaba wa na lam re ngu nkau mi tsun dam tim kaja wa byin wa na maka mi nmu lu nga ai (Japan, Koreas, Thai , Indian hte kaga Asian ni hpe yu u). Buga e nga ai ni mung, maigan de du/ nga mat ai ni hpe kam hpa mai na lam nau nnga nga ai (lai sai sara ni Sinna ga de nga mat sai ni hpe sawn yu u).
3. Buga kata kaw ningbaw tai nga ai sara ni, du ni, sut su ai ni a prat dep ai nga sat nga sa kumla mung tinang a kasha ni maigan ga kaw du nga hkra shakut ai lam rai nga ai. Kasha masum lu yang masum hte maigan ga kaw lu sa da jang, prat dep ai ni tai nga ai. Maigan ga de kasha ni hpe nlu sa da ai ni gaw myi man kaji hpa byin nga ai. Nta masha langai mi maigan ga de du nga jang kam hpa nlu tim myit dik hpa byin nga ai.
4. Maigan ga kaw du nga sai ni mung, tinang a kanau, kana, kahpu langai ngai hpe bai shaga lu yang she dai wa mung awngdang ai sak hkrung lam lu ai zawn byin nga ai. Maigan ga du tim, tinang a jinghku langai pyi nlu shaga la ai ni gaw anya ai ni tai wa sai. Sara ni mung, tinang lung da ai jawng ni hta jawngma langai bai nlu shaga bang da jang madang ndep ai wa tai nga ai. Shaga bang lu ai ni mung, sawn yu nna tinang hte ni htep let daw ang ai ni hpe she myit ya nga ai.
5. Nkau mi maigan ga de shaning na na hpaji sharin la nna bai wa ai shaloi, tinang sharin la ai hpaji ni hpe buga hte atsawm sha adaptation nlu galaw jang, buga e nga ai ni hte chya hkat nna nmai lang akyu npru ai hku mu mada wa ma ai. Buga kaw na ladat ni hpe gram lajang ra ai ngu tim, galai shai wa hkra woi awn ai ni a matu tsang hpa pyi tai nga ai.
6. Maigan ga de du mayu nna chyum jawng lung ai ni law wa sai. Matsan masha ni hte rau tsap nna Karai Kasang kaw ap nawng da let magam bungli galaw ai lam gaw hpung woi ni a matsun gindai raitim, dai hku galaw ai masha dai ni ten hta grai nlaw mat sai. Dai majaw, chyum jawng lung ai / awng pru ai shaning shagu tsa lam raitim, nlaw la ai wunpawng ginra hta sara nlaw hkraw ai, sasana maden na matu sara npru wa hkraw ai.
Lahta e tsun ai lam ni gaw U Kataw a majaw namsi nlu sha ai, U Kataw a majaw asak law law si mat ai , U Kataw a majaw pyaw, Ubyit a ma-u gale kau, Jinghpaw ni Manau htunghkring lu la re ai lam nkau mi hpe Jinghpaw mau mwi kaw na sharin la lu ai lam rai nga ai. Ndai prat hta Wunpawng sha ni a matu U Kataw tai ai ni naw ra na kun? Kadai ni gaw U Kataw tai nna, kadai ni gaw gau kau, dut kau mayu ai ni rai na kun? U Kataw zawn re ai nga ra na kun? dai ni na U Kataw gaw kaning re ai ni hpe ngu mai na kun? ngu ai lam ni hpe ganang ga du nga ai Wunpawng sha ni raitim mai myit yu na nhten? ngu ga saw dat nngai...
www.bumsinwakachin.blogspot.com
kaw na bang dat ai re.